Koniec nespravodlivým cenám? Britské Tesco zníži ceny za ženské žiletky

Tesco odmieta, že by zákazníčky okrádal či diskriminoval tým, že si museli za žiletky priplatiť.

BRATISLAVA. Ružová či tampónová daň. Byť ženou je objektívne nákladnejšie ako byť mužom. Spôsobujú to aj predajcovia. Za rovnaký produkt v obchodoch totiž často platia ženy viac ako muži. A to len preto, že ich produkt má inú farbu. O tichej cenovej diskriminácii sa v zahraničí hovorí viac ako u nás. V médiách sa spomína často ako pink tax, teda ružová daň. Britské Tesco sa po tlaku rozhodlo problém odstrániť a znížilo cenu ženských žiletiek na cenu mužských. „Na základe vnútorného prieskumu a rokovaní s dodávateľmi sme sa rozhodli vyriešiť rozdiel v cenách dámskych a pánskych jednorazových žiletiek,“ cituje časopis Guardian manažérku reťazca Kari Danielsovú s tým, že obe žiletky budú stáť desať pencí (približne 12 centov) za kus. Práve žiletky sa v Británii stali symbolom toho, že rovnaký tovar v obchodoch nestojí rovnako. Britský časopis The Times ešte začiatkom minulého roku publikoval štúdiu, z ktorej vyplýva, že stovky rovnakých produktov sú v dámskom vyhotovení drahšie ako mužskom. V priemere dokonca až o 37 percent. V niektorých prípadoch boli ružové žiletky až dvojnásobne drahšie. V krajine preto spustili online petíciu, ktorú podľa idnes.cz podpísalo až 40-tisíc ľudí. Na stranu nespokojných žien sa pridala aj labouristická poslankyňa Paula Sheriffová, ktorá začala vyvíjať tlak na najväčší britský reťazec Tesco. Spravila tak po tom, ako sa britská vláda rozhodla ružovou daňou nezaoberať. Obchod však odmieta, že by zákazníčky okrádal či diskriminoval tým, že si museli za žiletky priplatiť. „Rozdiel bol spôsobený tým, že pánske verzie sú vyrábané vo výrazne väčšom množstve, čo znižuje cenu, ktorú platíme dodávateľom,“ povedala Danielsová. Koncom roka 2015 zverejnil obdobnú štúdiu aj newyorský spotrebiteľský úrad. Z jeho výsledkov vyplýva, že ženy v priemere za podobné výrobky zaplatia o 42 percent viac ako muži. Často pritom ide o výrobky, ktoré sa líšia len farbou alebo vôňou. A nejde len o kozmetické výrobky. Začína to už v detstve pri hračkách. ,,Jednorazové žiletky našej vlastnej značky pre ženy sú teraz za rovnakú cenu, ako je to u rovnakého výrobku pre mužov," informuje hovorkyňa Katarína Kadašiová. U iných žiletiek by sa cena mohla upravovať len po dohode s dodávateľom. Aj britské Tesco znížilo ceny za ženské žiletky až potom, ako sa k úprave rozhodol pristúpiť aj dodávateľ. Denník SME sa pozrel na niektoré ceny žiletiek. Tak napríklad ceny žiletiek Wilkinson Xtreme sa v mužskom a ženskom vyhotovení nepredávajú úplne za rovnaké ceny. V jednom porovnávanom obchode sa mužské (3,68 eura) a ženské ceny (4,11 eura) porovnateľné žiletky líšia. Dajú sa kúpiť síce aj lacnejšie, ale nie v rovnakom e-shope. Kým však mužské žiletky sa podľa heukera.sk predávajú maximálne za 4,12 eura. U žien porovnávač uvádza cenu na úrovni až 4,44 eura. Slovenské ministerstvo financií sa v súčasnosti ružovou daňou nezaoberá. Ľudia sa na nepomer cien na Slovensku nesťažujú. Slovenská obchodné inšpekcia nezaznamenala ani jeden podnet, kedy by ľudia rôzne ceny u mužských a ženských výrobkov riešili. V súvislosti so ženskými výrobkami sa nespomína len ružová daň. V posledných rokoch sa spomína aj nové zdanenie špeciálnych druhov tovaru, ako sú napríklad dámske hygienické potreby. Tie by už čoskoro mohli mať nulovú alebo aspoň zníženú sadzbu DPH. Ide o takzvanú tampónovú daň. Zaoberať sa ňou mali krajiny aj počas nášho predsedníctva v Rade EÚ. Návrh na zníženie sadzieb na ženské hygienické potreby Komisia doteraz nepredložila. „Počas predsedníctva sme očakávali predloženie týchto dvoch návrhov v oblasti znížených sadzieb DPH. Lenže Európska komisia predložila len návrh na zmenu smernice DPH na elektronické knihy, noviny a periodiká. Tento návrh bol schválený kolégiom Komisie prvého decembra 2016 a na pracovnej skupine Rady sa o ňom ešte zatiaľ nerokovalo,“ objasňuje Miroslav Šmál z tlačového odboru ministerstva financií. Za nespravodlivé považovali zdanenie hygienických pomôcok nielen Angličanky, ale aj Austrálčanky či ženy v Spojených štátoch amerických. Téma vyvolala rozruch aj v ďalších krajinách. Vo Francúzsku napríklad nedávno odhlasovali zníženie sadzby z 20 na 5,5 percenta. Na Slovensku už pár rokov platí znížená, desaťpercentná sadzba dane. Ak by sa nižšia daň predsa len presadila, je otázne nakoľko by sa premietla aj do nižších cien. Vládni analytici pri ministerstve financií už pred časom vydali analýzu, podľa ktorej sa znižovanie sadzieb dane premieta do cien len minimálne. Tento text ste mohli čítať vďaka tomu, že platíte za obsah. Vážime si to.


Grécky premiér Tsipras utrpel porážku aj v komunálnych voľbách

V komunálnych a regionálnych voľbách dominovali opoziční konzervatívci.

ATÉNY. Grécka konzervatívna opozičná strana Nová demokracia (ND) je jasným víťazom komunálnych a regionálnych volieb v krajine. V ich druhom kole, ktoré sa konalo v nedeľu, zvíťazila v takmer všetkých regiónoch a v mestách Atény a Solún. Vládnucu ľavicu premiéra Alexisa Tsiprasa porazila päť týždňov pred tým, ako sa stretnú v predčasných parlamentných voľbách, píše agentúra AFP. Kandidáti Novej demokracie vyhrali v 12 z 13 regiónov krajiny, uviedol líder strany Kyriakos Mitsotakis, odvolávajúc sa na takmer úplné výsledky. Mitsotakis je hlavným súperom Tsiprasa v predčasných voľbách vyhlásených na 7. júla po tom, ako v májových voľbách do Európskeho parlamentu získala ND 33 percent hlasov - o deväť bodov viac než vládnuca strany Syriza (Koalícia radikálnej ľavice). "Grécka volebná mapa sa zmenila v prospech ND," uviedol politický expert Ilias Nikolakopulos vo verejnoprávnej televízii ERT. Pozorovatelia pripisujú oživenie podpory konzervatívcov nespokojnosti s úspornými opatreniami a 18-percentnou nezamestnanosťou, no sčasti tiež kontroverznej dohode o premenovaní susedného Macedónska na Severné Macedónsko. Dohoda, podporovaná Tsiprasom a macedónskym premiérom Zoranom Zaevom, ukončila dlhoročný spor medzi oboma krajinami, blokujúci snahy bývalej juhoslovanskej republiky o vstup do NATO a EÚ. Odsúdili ju však nacionalisti v oboch krajinách


Ukrajinu majú posunúť dve mladé ženy. Kariéra cez posteľ, tvrdia kritici

Ukrajina potrebuje mladých odborníkov. Ministri sú často len tridsiatnici a vysoké posty dostávajú aj ľudia, ktorí nedávno doštudovali.

KYJEV, BRATISLAVA. Nemajú ani 25 rokov, no kariéru majú rozbehnutú dobre. Dve mladé, atraktívne ženy dostali v posledných dňoch kľúčové posty v ukrajinskej administratíve, jedna má priblížiť krajinu k Európskej únii, druhá má viesť boj proti korupcii. Dvadsaťštyriročná Anastasia Dejevová sa stala štátnou tajomníčkou na ministerstve vnútra. Bulvárne médiá okrem svojich pracovných skúseností zaujala aj erotickými fotografiami, ktoré zverejnila na internete. Zo sociálnych sietí nezmizli ani po tom, ako sa pred rokom stala zamestnankyňou ministerstva. S prácou nesúvisia, hovorí o fotografiách Dejevová. V rozhovore pre ukrajinskú Pravdu tvrdila, že má všetky potrebné skúsenosti pre svoju funkciu – bola poradkyňou poslanca, pracovala pre švédsku energetickú spoločnosť a už v roku 2015 ju považovali za dostatočne kvalifikovanú, aby ju na ministerstve zamestnali. Povýšenie je vraj len pokračovaním kariérneho rastu. Stala sa najmladšou štátnou tajomníčkou v ukrajinskej histórii. Jej menovanie sprevádzali na sociálnych sieťach obvinenia, a často sa objavuje tvrdenie, že sa k funkcii pod ministrom Arsenom Avakovom dostala cez posteľ. Touto teóriou sa zaberali aj ukrajinskí investigatívni novinári, no žiadnych svedkov ani dôkazy neobjavili. „Vedela som, že budem pod dohľadom, že sa objaví kritika a zaujaté komentáre. Nikdy som však neočakávala takéto zlomyseľné útoky,“ povedala. Avakov si však tajomníčku, ktorá bude mať na starosti integráciu s Úniou, pochvaľuje. „Najčastejšie proti nej majú to, že je vraj príliš mladá,“ napísal na Facebooku. „Podľa sovietskej tradície sa na podobné pozície dostávali monštrá, ale my sme zamestnali dievča. Na mojom ministerstve robíme skrátka veci inak.“ Len 23 rokov zas má Anna Kalynčuková, ktorá bude riadiť „lustračné“ oddelenie, teda úrad, ktorý má za úlohu odstrániť z verejného života skorumpovaných úradníkov a politikov. Korupcia bola rozhodujúcou témou pri revolúcii spred troch rokov, keď skončila režim prezidenta Viktora Janukovyča. Kalynčuková už predtým pracovala ako zástupkyňa šéfky úradu, v posledných dvoch rokoch sa táto čerstvo vyštudovaná právnička podieľala na vytváraní tejto inštitúcie. „Napriek kritike na sociálnych sieťach sú obe tieto ženy kvalifikované na svoje funkcie,“ píše Irena Taranyuková z ukrajinskej verzie BBC. Pripomína, že Dejevová doteraz pracovala ako asistentka odchádzajúceho štátneho tajomníka a ten si pochvaľoval jej schopnosti vyjednávať. Celá ukrajinská vláda je pomerne mladá, väčšinou ide o tridsiatnikov, aj premiér Volodymyr Grojsman má len 38 rokov. „V krajine, ktorú takto ničila korupcia, môže byť menovanie mladých ľudí považované za liek po desaťročiach, ktoré Ukrajina premrhala pod vedením skorumpovaných politikov,“ tvrdí Tarynuková. Za kritikou je podľa nej najmä frustrácia z toho, že ani novej vláde sa tri roky po majdane nedarí úplne sa zbaviť korupcie.


STĹPČEK PETRA SCHUTZAExekučná amnestia učí nesplácať dlhy

Stĺpček

Exekučná amnestia

Vymáhači (rozhovor)

Deväťstosedemdesiattisíc fyzických osôb v exekúcii a 3,7 milióna prípadov je správa, ktorá znie, že život na dlh sa v SR stal pandémiou. Hoci stĺpček tušil zradu, takmer každý piaty Slovák v insolvencii je vec až neuveriteľná. Otázka na finančnú gramotnosť národa, ktorá sa vnucuje, sa určite nevzťahuje na všetkých 970-tisíc. Značnú časť dlhovej kavalérie totiž tvoria špekulanti, ktorí generálny pardon, čo trúbi koalícia, už dlho očakávali a teraz víťazne vítajú. Dočkali sa, čo je hneď jeden z argumentov hovoriacich proti amnestii. Nuž, vlastne dočkali, ako dočkali. Koaličná nerozhodnosť, či odpustiť iba úroky, alebo aj istinu, robí z celej amnestie – zatiaľ – nedovarený a nedopečený kus. Dlžníci totiž stále nemajú jasno, koľko im zostáva platiť, a či vôbec niečo. Pri plnom vedomí, že čakanie na dlžníkov je ako na Godota, neprekonateľný morálny problém takejto amnestie je v tom, že štát presvedčil slušných dlžníkov, že niet väčšej hlúposti a zbytočnosti, než splácať úver (poistenie) načas a v plnej výške.


Pozrite si potápanie s najväčším žralokom na svete

Každý žralok veľrybí ma jedinečné vzorce, podobne ako odtlačky prstov u ľudí.

BRATISLAVA. S dĺžkou aj šestnásť metrov pôsobí hrozivo. Aj keď je to žralok, pre človeka je celkom neškodný, potápači okolo neho môžu celkom pokojne plávať. Žralok veľrybí (rhincodon typus) napriek tomu stále patrí k najmenej preskúmaným živočíchom v svetových oceánoch. Vedci stále nevedia, kde sa pária, kde sa starajú o svoje mladé, či na ktorých miestach lovia. Minulý rok sa počas niekoľkých týždňov v lete a na jeseň skupina potápačov dostala do blízkosti niekoľkých jedincov pri ekvádorskom súostroví Galapágy. Cieľom bolo získať vzorky tkaniva a krvi, spraviť ultrazvukové testy a označkovať niekoľko z nich. Žralok veľrybí je najväčším žijúcim druhom ryby. Dorastá do dĺžky šiestich až šestnástich metrov, jeho hmotnosť môže presiahnuť aj dvadsať ton. Živí sa hlavne planktónom, ktorý naberá pri pomalom plávaní pod hladinou. Ústny otvor žraloka má šírku aj viac ako jeden meter, vypĺňajú ho stovky drobných zubov. Obýva tropické a teplé vody. Žralok veľrybí po desiatkach rokov lovu patrí k ohrozeným živočíchom. Ohrozuje ho aj stúpajúca teplota oceánov, ktorá žraloka pripravuje o potravu. Každý žralok veľrybí má na tele jedinečné bodkované vzorce, výnimočné podobne ako ľudské odtlačky prstov. Vedcom sa doteraz takto podarilo identifikovať osemtisíc jedincov. Pri súostroví sa potápačom podarilo označkovať sedem nových jedincov. Značkovanie pomáha pri sledovaní ich pohybu a zodpovedaní otázok o životnom cykle týchto najväčších rýb. Vedcom sa stále nepodarilo pozorovať ich pri párení či staraní sa o mláďatá.


Saudská Arábia už neumožní nemeckým firmám získať vládne kontrakty

Vzťahy medzi Nemeckom a Saudskou Arábiou sú napäté.

FRANKFURT NAD MOHANOM. Saudskoarabský korunný princ Muhammad bin Salmán nariadil, aby nemecké spoločnosti už nezískali žiadny vládny kontrakt. Tento krok poukazuje na rastúcu nespokojnosť vlády v Saudskej Arábii s politikou Nemecka v oblasti Blízkeho východu. Ako uviedla agentúra Reuters, ktorá sa odvolala na informácie nemeckého týždenníka Der Spiegel, tento krok by mohol zasiahnuť firmy ako Siemens, Bayer, Boehringer Ingelheim či Daimler. Zdroje nemecký časopis neuviedol. Vzťahy medzi Nemeckom a Saudskou Arábiou sú v súčasnom období napäté. Rijád minulý rok odvolal svojho veľvyslanca v Nemecku na konzultácie po vyjadreniach vtedajšieho nemeckého ministra zahraničných vecí Sigmara Gabriela v súvislosti s politickou krízou v Libanone. Saudská Arábia je pritom významným obchodným partnerom Nemecka. Ako uviedol nemecký štatistický úrad, minulý rok vyviezlo Nemecko do Saudskej Arábie produkty v hodnote zhruba 6,6 miliardy eur. Siemens získal minulý rok kontrakt na dodávku piatich plynových turbín pre novú elektráreň v hodnote okolo 400 miliónov USD (342,61 milióna eur). Neskôr firma Daimler získala od saudskoarabskej dopravnej spoločnosti SAPTCO kontrakt na dodávku 600 autobusov Mercedes-Benz Citaro. Siemens, Bayer a Boehringer Ingelheim odmietli informácie zverejnené v časopise Der Spiegel komentovať. Daimler oznámil, že jeho biznis v Saudskej Arábii pokračuje ako doteraz. Jeden z nemeckých podnikateľov, ktorý si neželal byť menovaný, pre agentúru Reuters v piatok v tejto súvislosti uviedol, že napätie medzi Saudskou Arábiou a Nemeckom v súčasnosti pociťujú pri štátnych zákazkách najmä farmaceutické spoločnosti, a to v podobe omnoho dôslednejšieho preverovania než v prípade iných firiem. A tieto podniky zákazku často práve preto, že sú z Nemecka, nezískajú. Už v marci agentúra Bloomberg informovala, že vládne úrady v Saudskej Arábii dostali príkaz neobnovovať niektoré kontrakty s nemeckými firmami. V tom čase citovala agentúra nemenované zdroje, že problémy v Saudskej Arábii môže mať aj nemecká banka Deutsche Bank, vrátane potenciálnej úlohy v uvedení podielu saudskoarabského ropného gigantu Saudi Aramco na burzu.


Vladimír Maňka bude riešiť aj finančné prehrešky europoslancov

Pätica kvestorov má na starosti administratívne a finančné záležitosti, ktoré sa týkajú europoslancov.

ŠTRASBURG. Slovenský europoslanec Vladimír Maňka sa v januári stal vôbec prvým Slovákom v predsedníctve Európskeho parlamentu (EP). Získal vtedy funkciu kvestora a v stredu pre slovenské médiá vysvetlil, čo je náplňou jeho práce. Pätica kvestorov má v EP na starosti administratívne a finančné záležitosti, ktoré sa priamo týkajú europoslancov - určujú napríklad maximálny počet poslaneckých asistentov. Kvestori riešia aj ich finančné prehrešky. Europoslanci si môžu z európskych peňazí platiť svojich asistentov, ale musia dodržiavať pravidlá - asistenti musia preukázateľne vykonávať prácu a musí to byť práca súvisiaca s výkonom poslaneckého mandátu. Na základe podnetov a kontrol porušovanie uvedených pravidiel preverujú práve kvestori. "V takýchto situáciách sme nekompromisní a je to jedno, či je ten poslanec v takej alebo takej strane, vo frakcii, tak tam musíme principiálne konať. Dávajú sa veľké pokuty, sú to státisíce eur pre jedného. Pokuty, ktoré potom istým spôsobom aj stŕhame z jeho výplaty alebo z ďalších vecí, aby sa to zaplatilo," uviedol Maňka. Hoci z povahy svojej funkcie kvestora nesmie uvádzať mená europoslancov, ktorých vyšetrujú kvestori, momentálne v médiách rezonuje kauza francúzskej europoslankyne Marine Le Penovej. Tá musí vrátiť 300-tisíc eur vyplatených svojej poslaneckej asistentke, ktorá pre ňu v skutočnosti robila prácu v rámci jej strany Národný front. Le Penovej na základe rozhodnutia kvestorov začal EP strhávať polovicu poslaneckého platu a príplatky, aby nelegálne vyplatené peniaze vrátila. Na otázku TASR, čo sa stane, ak do konca svojho poslaneckého mandátu dlžnú sumu nesplatí, Maňka povedal, že je možná aj exekúcia: "Ak to nezaplatí, no tak to vymôžu spôsobom, ako keď ste vy dlžný banke." Momentálne je ale jednou z prioritných oblastí aj v rámci EP bezpečnosť. Novú pracovnú skupinu zameranú na bezpečnostné opatrenia bude riadiť práve Maňka. Slovenský europoslanec je okrem toho dlhodobo aktívny v rozpočtovom výbore EP a finančných záležitostiach EÚ. Vo funkcii kvestora chce presadiť balík opatrení, ktorý zjednoduší, zlacní a sprehľadní čerpanie eurofondov. Rovnako sa chystá predložiť návrhy na efektívnejšie využívanie rozpočtových prostriedkov v európskych inštitúciách.


Slovenskí vinohradníci majú problém získať plochy pre novú výsadbu

Na Slovensku máme stovky až tisícky hektárov spustnutých vinohradov a zároveň je takmer nemožné získať plochy pre novú výsadbu, aj keď záujem o ňu je.

BRATISLAVA. Slovenskí vinohradníci považujú za jeden zo svojich zásadných problémov, ktorý je potrebné riešiť už v roku 2018, ochranu vinohradov. Uviedol to predseda Zväzu vinohradníkov a vinárov Slovenska Igor Mancel pri bilancovaní roka 2017 na webovej stránke Slovenskej poľnohospodárskej a potravinárskej komory. „Súčasný stav je jednoznačne nastavený zle. Dôkazom toho je skutočnosť, že na Slovensku máme stovky až tisícky hektárov spustnutých vinohradov a zároveň je takmer nemožné získať plochy pre novú výsadbu, aj keď záujem o ňu existuje,“ vyhlásil Mancel.Predseda Zväzu vinohradníkov a vinárov Slovenska označil za najväčšiu výzvu pre rok 2018 prípravu nového zákona o vinohradníctve a vinárstve. „Podoba zákona bude ovplyvňovať tvár našej branže niekoľko ďalších rokov. Potrebujeme, aby zákon zmenil spôsob vytvárania nových apelácií, aby sme mali nové chránené označenia pôvodu, skutočne originálne, viazané na konkrétny terroir, odrodu i technologický postup,“ povedal Igor Mancel.Ako ďalej podotkol, veľkým sklamaním roku 2017 bol prístup vlády k škodám, ktoré spôsobili vinohradníkom mrazy. "Napriek prísľubu dvoch ministrov sme na škody nedostali žiadnu finančnú kompenzáciu. Vinohradníci boli odškodnení aspoň prírodou, a to v podobe vysokej kvality vín ročníka 2017,“ uzavrel.


Pýta od vás iPhone heslo? Môže to byť podfuk

Odlíšiť podvodný dialóg od systémového nie je jednoduché. V rutine podľahne nástrahe každý.

CUPERTINO, BRATISLAVA. Používatelia mobilných zariadení s operačným systémom iOS by mali byť mimoriadne opatrní pri vkladaní hesla k svojmu Apple ID. Aplikácie môžu kedykoľvek podvrhnúť falošné dialógové okno, ktoré je na nerozoznanie od toho pravého. Na bezpečnostnú hrozbu upozorňuje podľa magazínu ArsTechnica mobilný vývojár Felix Krause. Ten predviedol, ako možno do repozitára aplikácií zaradiť kód, ktorý pre krádež hesiel vytvára falošné dialógy. Problémom je, že kritizované okno so žiadosťou o heslo sa zobrazuje často, nepravidelne a takmer bez možnosti odhalenia súvislostí. Ak prebehnú aktualizácie, žiadajú sa zmeny bezpečnostných nastavení, alebo len čosi zlyhá pri inštalácii aplikácie, objaví sa žiadosť o heslo k Apple ID. Používatelia, ktorí automaticky vpisujú znova a znova heslá nemusia zistiť, že ide o podvrh. Operačný systém nijakým spôsobom neodlišuje systémový dialóg od toho, ktorý dokáže vytvoriť aplikácia.  Odporúča sa preto heslá nevpisovať interaktívne, ale využiť pre ich vkladanie prístup do menu. Bezpečnostní analytici sa nazdávajú, že hoci nejde o techniku zneužívanú hackermi, Apple by mal zapracovať nad tým, aby kľúčové systémové dialógy odlíšil od tých z aplikácií doplnkami, na ktoré softvéry dosah nemajú. Príkladom je zmena farby systémových prvkov, či vloženie tajného slova do dialógu, ktoré pozná len Apple a používateľ samotný. Dvojfaktorové prihlasovanie nie je riešením, zneužiť ho možno rovnakým spôsobom ako jednoduché heslá.


Niektoré bratislavské úrady skracujú pre horúčavy pracovný čas

Teplota by sa podľa meteorológov mala vyšplhať na 33 až 34 stupňov Celzia.

BRATISLAVA. Mimoriadne horúce počasie má vplyv aj na pracovný čas miestnych úradov mestských častí v Bratislave. Niektoré z nich už v tejto súvislosti avizujú v pondelok jeho skrátenie. Teplota by sa podľa meteorológov mala v tejto deň vyšplhať na 33 až 34 stupňov Celzia. Pre výstrahy pred vysokými teplotami bude napríklad miestny úrad v Starom Meste otvorený do 13.00 h. "Počas nasledujúcich dní bude miestny úrad fungovať v normálnom režime. Prípadné zmeny zapríčinené kriticky vysokými teplotami občanom vopred oznámime," informuje mestská časť na svojej webovej stránke. Pracovnú dobu skracuje aj Nové Mesto, miestny úrad bude občanom k dispozícii do 14.00 h. Stránkové hodiny pre verejnosť sú skrátené aj na miestnom úrade v Podunajských Biskupiciach, a to do 15.00 h. Pre Bratislavský kraj platí výstraha prvého stupňa pred vysokými teplotami predbežne od 13.00 do 19.00 h. Teplota vzduchu by podľa meteorológov mala dosiahnuť 35 stupňov Celzia, na území Bratislavy 33 až 34 stupňov Celzia. "Vysoká teplota predstavuje potenciálne nebezpečenstvo pre ľudské zdravie, fyzické aktivity a tvorbu požiarov," uvádza SHMÚ. Zároveň je v čase od 21.00 h do utorka (13. 8.) do 6.00 h vyhlásená výstraha prvého stupňa pred búrkami. "S búrkami môžu byť spojené krátkodobé, ale intenzívne lejaky, pri ktorých môžu úhrny dosiahnuť 20 až 40 milimetrov a nárazy vetra rýchlosť 65 až 85 kilometrov za hodinu," upozorňuje SHMÚ.


Odhaduje to generálny riaditeľ Národnej diaľničnej spoločnosti Ján Ďurišin.

BRATISLAVA. Razenie tunela Čebrať na diaľnici D1 by sa mohlo obnoviť v januári 2018. Odhaduje to generálny riaditeľ Národnej diaľničnej spoločnosti (NDS) Ján Ďurišin. Tunel Čebrať sa nachádza na úseku diaľnice D1 Hubová - Ivachnová a s jeho razením sa prestalo ešte v roku 2015. V tuneli sa totiž objavili nepredvídateľné geologické problémy, začala sa preto hľadať jeho nová trasa. Podľa diaľničiarov sa navrhli dva varianty trasovania tunela, ktoré bolo potrebné posúdiť procesom EIA, čiže posúdiť v rámci ich vplyvu na životné prostredie. V súčasnosti už dostala NDS správu EIA a momentálne ju pripomienkuje. Po zapracovaní pripomienok zo strany diaľničnej spoločnosti sa správa predloží na ministerstvo životného prostredia a verejnosť sa bude môcť oboznámiť s jej obsahom. NDS pritom zdôraznila, že akékoľvek stavebné práce na razení tunela Čebrať sa môžu začať až po rozhodnutí EIA o konečnej polohe novej trasy. Bez ukončeného procesu EIA únia stavbu neuhradí. "Právoplatnosť EIA by mala byť niekedy na prelome rokov. Takže v priebehu mesiaca január predpokladáme mobilizáciu zhotoviteľa a obnovenie raziacich prác," odhadol Ďurišin. Úsek diaľnice D1 Hubová - Ivachnová je dlhý vyše 15 kilometrov a po dokončení má vytvoriť obchvat mesta Ružomberok. Podľa pôvodných plánov mal byť tento úsek dokončený v júni 2017, v súčasnosti NDS odhaduje jeho ukončenie v roku 2021.


KOMENTÁR ZUZANY KEPPLOVEJTrainspotting z Galanty

O sexe úrady vedeli

Riaditeľ vinu odmieta

Trainspotting z Galanty

Schutzov stĺpček

Requiem pro panenku

Posielajú kontroly

S Natáliou to mohlo byť všelijako, ukazovať prstom nebudeme. Možno nám však tento príbeh pomôže upozorniť na spôsob, akým sa u nás hovorí či nehovorí o drogách.

Premiér považuje postup kompetentných v galantskej záležitosti za štandardný. Stavia si štandardný rodinný dom. A je na čele vlády zloženej zo štandardných strán. Možno by sme sa mali spýtať, čo je štandardom a oproti čomu sa meria. Ak bola reakcia opozície hysterická, tak sa takou zdala najmä oproti pokrovému pokoju vládnych činiteľov. Napríklad ombudsmanka Tomanová cez víkend odkázala, že prípad „nie je ojedinelý“. Je to teda istý štandard. Pokojnú myseľ ombudsmanke, samozrejme, prajeme, no čo nám takýto fatalizmus pomôže, ak ho obsadíme do funkcie? Sotva je v záujme verejnosti nechávať sa zastupovať ombudsmankou, ktorá sa dokáže príkladne povzniesť nad príkoria sveta. S Natáliou to mohlo byť všelijako, ukazovať prstom nebudeme. Vždy to bude Rašomón, teda príbeh poskladaný z rôznych uhlov pohľadu. Nie že by sme boli priaznivcami „alternatívnych“ pohľadov, len sa žiada zachovať mieru. Možno nám však tento príbeh pomôže upozorniť na spôsob, akým sa u nás hovorí či nehovorí o drogách. Doteraz totiž celú diskusiu ukončili injekčné striekačky, ktoré priamo v parlamente Matovič vysypal Poliačikovi na hlavu. Že veď „feťák“. V prípade Natálie sa dá vystopovať refrén, ktorý dovolil, aby sa ocitla v zóne, kde je len málo pochopenia a súcitu. „Veď to bola feťáčka.“ Toto podozrenie na slovenských uliciach celkom stačí, aby mladý človek dostal „nakladačku“. V prípade Daniela Tupého dokonca smrteľnú. Veď vyzeral ako „feťák“. Samozvaní strážcovia čistoty krvi vlastne v tejto veci nie sú extrémistami. Nachádzajú podporu širokej verejnosti. Kým opilci boli vždy skôr milým folklórom, „feťáci“ zostávajú ďaleko za červenou čiarou. Bez rozlišovania.  Lebo už v prvej chvíli, už na začiatku reťaze príčin a následkov, zvyčajne všetci zúčastnení uveria, že potiahnuť si z marihuanovej cigarety je prekročením onej povestnej brány. Na druhej strane je už len studený vietor ulice a facky od pasákov. Tak tomu často veria rodičia, učitelia, úradníci aj politici. Toto nie je o ospravedlňovaní drog, zďaleka nie. Ale o rozlišovaní. Naša spoločnosť vydrží všeličo, ospravedlní mnoho, lebo dobré vzťahy u nás stoja nad zákonom. No „feťáci“ si vyskúšajú, čo to znamená vypadnúť za okraj.  Že sa to všetko udialo a že je to štandard, na tom má podiel aj spôsob zmýšľania, ktorý neváha zošrotovať mladého človeka, ktorý sa orientuje vo svete. (Iný slovník ako gýčový na debatu o drogách ani nemáme.) A pritom v našej mravov stodole dokážeme tým lepšie zorientovaným odpustiť všeličo – napríklad aj rekvizity návštevy bordela vo vrecku verejného činiteľa. Natália – alebo iná „socka" a „feťáčka“ – sa však ihneď prepadne do morálneho bahna. Čo sa v rovine mravov prepečie chlapíkom v oblekoch, neprejde deckám na sídlisku. Čo je dovolené Diovi, nie je dovolené volovi. Lebo niekoho si musíme pestovať, aby sme sa všetci ostatní s našimi hriechmi zmestili do štandardu. A vzájomne si odpustili. Tento text ste mohli čítať vďaka tomu, že platíte za obsah. Vážime si to.


Američania budú môcť do Únie vyvážať viac hovädziny bez cla, Trump podpísal dohodu

Export hovädzieho z USA má ročne stúpnuť na 420 miliónov dolárov.

WASHINGTON. Spojené štáty a Európska únia v piatok podpísali dohodu, ktorá umožní americkým farmárom dovážať do Európy v bezcolnom režime viac hovädzieho. Dohodu oznámil americký prezident Donald Trump, ktorý ju označil za víťazstvo nielen pre amerických poľnohospodárov, ale aj pre európskych spotrebiteľov. Americké hovädzie Trump vyhlásil za najlepšie na svete. Zmluva podľa amerického obchodného splnomocnenca Roberta Lighthizera znamená, že sa objem trhu zvýši o 270 miliónov dolárov ročne, akonáhle budú všetky časti dohody zavedené. Za európsku stranu sa podpisovej ceremónie zúčastnili veľvyslanec EÚ v USA Stavros Lambrinidis a zástupca z Fínska, ktoré do konca roka Únii predsedá. Trump povedal, že v prvom roku sa zvýši bezcolný dovoz amerického hovädzieho do EÚ o 46 percent a v rámci sedemročného obdobia bude zvýšenie viac než 90-percentné. Americký prezident tiež vyhlásil, že export hovädzieho z USA do Európy sa zvýši zo 150 miliónov dolárov na 420 miliónov dolárov. Dohoda podľa analytikov zmierni vzťahy s EÚ, ktoré teraz zaťažujú rokovania o obchodnej dohode. Trump v minulosti pohrozil, že dovoz automobilov a ich dielov z EÚ do USA zaťaží 25-percentným clom, ak sa Washington s Bruselom nedohodnú. V závere piatkovej tlačovej konferencie sa k týmto clám vrátil a oznámil, že USA a EÚ pracujú na dohode, v ktorej sa EÚ zaviaže platiť 25-percentnú dovozné clo na všetky automobily Mercedes Benz a BMW. "Robím si srandu," povedal následne Trump a poznamenal, že na prítomných diplomatoch z Únie bola vidieť nervozita.


Desať receptov na zákusky a koláče bez múky

Doprajte si dezerty, pri ktorých sa nemusíte trápiť s častou ingredienciou pri pečení - múkou.

Máte radi zákusok opitý Izidor? Tak toto je jeho modernejšia verzia v zdravšom prevedení, teda bez múky a s menším množstvom cukru. Prejsť na recept Pripravte si tento výborný orechový koláč, ktorého korpus upečiete naozaj ľahko aj bez múky. Žĺtkový krém je v kombinácii s pudingom. Prejsť na recept Vyzerá výborne a chutí ešte lepšie. A vhodný je aj v rámci delenej stravy. Prejsť na recept Pozrite si recept s fotopostupom, v ktorom sa kombinuje mak s ľahkým tvarohovým krémom a višňovým lekvárom. Prejsť na recept Kto miluje kombináciu čokolády a kokosu, na tomto koláčiku si naozaj pochutí. Prejsť na recept Pečenie bez múky sa vám osvedčí, ak chcete pripraviť krehké, no zároveň aj výborne chutné a zdravšie zákusky. Tento je presne taký. Prejsť na recept S touto tortou budete svoje chuťové poháriky dokonale rozmaznávať. Jej príprava s naším fotoreceptom pritom vôbec nie je náročná. Prejsť na recept Je svieža, ľahká, nepridáva sa do nej žiadna múka ani cukor. Torta ako stvorená na rýchlu prípravu, keď príde nečakaná návšteva. Prejsť na recept Na jeseň je jablková sezóna v plnom prúde. Pripravte si tento zákusok, v ktorom sa mieša chuť jabĺk a tvarohu. Prejsť na recept Základom korpusu sú orechy, ostatok je už len jednoduché čarovanie s pudingom, smotanou a čokoládou. Prejsť na recept


Melón s prasklinami spôsobuje rakovinu. Je to hoax

Článok pripisuje trhlinám v dužine, ktoré sú dôsledkom zrenia alebo zlej závlahy, zdraviu škodlivé účinky.

BRATISLAVA. Melón s trhlinami v dužine radšej vyhoďte, pretože riskujete rakovinu, straší web bajecnylekar.sk. Trhliny sú podľa tohto portálu „jasným dôkazom, že melón nebol vypestovaný prirodzene, ale s použitím nebezpečných syntetických látok, ktoré urýchlili jeho rast a nadmieru zväčšili objem“. Je to hoax. Praskanie a oddeľovanie dužiny v plodoch dyne červenej je jedným zo znakov botanickej zrelosti plodu. Dyňa červená je tiež známa ako melón vodový alebo červený. Článok, ktorý opisuje prirodzené zrenie dyne ako čosi zdraviu škodlivé, sa objavil na webe pred pár dňami a ihneď sa začal šíriť. Medzičasom má vyše štyritisíc zdieľaní len na Facebooku. Web tvrdí, že takýto melón spôsobuje neurologické ochorenia a rakovinové nádory. Trhliny a diery v dužine melóna v skutočnosti neznamenajú, že táto zelenina je nadopovaná rastovým hnojivami alebo zdraviu škodlivá. „Praskanie a oddeľovanie dužiny v plodoch dyne červenej je jedným zo znakov botanickej zrelosti plodu,“ hovorí pre SME Zuzana Fischerová, vedúca odboru surovín a potravín rastlinného pôvodu na Štátnej veterinárnej a potravinovej správe. Napíšte nám na hoax@sme.sk Botanická zrelosť je stav, keď semená v dyni strácajú schopnosť živiť sa z materskej rastliny. Fischerová vraví, že dyňu je najlepšie jesť v takzvanej konzumnej zrelosti, ktorá nastáva krátko pred botanickou zrelosťou. „V plnej botanickej zrelosti plod už nemá ideálne chuťové vlastnosti, dužina je sypká, uvoľňuje sa z nej voda, menia sa chuťové vlastnosti plodu,“ vraví Fischerová. Praskanie dužiny či celého plodu je dôsledkom nepravidelnej závlahy či prudkého kolísania teplôt pri pestovaní. Odborníčka nevylučuje, že vplyv na praskanie melónov môžu mať hnojivá, ale odmieta, že by to ovplyvňovalo zdravie. „Pri pestovaní ovocia a zeleniny sa však môžu používať len povolené prípravky a produkty musia byť pri expedícii na trh zdravotne bezpečné,“ uzavrela Fischerová. Aj obchodné siete ubezpečujú, že melóny nakupujú len od overených pestovateľov a prechádzajú u nich kontrolou.


Pre Cyklomost slobody bol uplynulý víkend rekordný

Podľa údajov z cyklosčítačky po moste prešlo viac ako 5000 ľudí, z toho vyše 2200 peších a takmer 2800 na bicykli.

BRATISLAVA. Návštevnosť Cyklomosta slobody, ktorý spája bratislavskú Devínsku Novú Ves s rakúskym Schloss Hoffom, neustále rastie. Potvrdzujú to údaje z cyklosčítačky na moste, ktorý väčšina ľudí volá podľa internetového hlasovania Most Chucka Norrisa. Cyklosčítačku na moste osadila župná samospráva v lete 2014. Podľa nej v uplynulý víkend cez most prešlo rekordných viac ako 5000 ľudí, z toho vyše 2200 peších a takmer 2800 na bicykli. "Najviac ľudí bolo na ňom v sobotu medzi 15. a 16. h, kedy na Slovensko prešlo 84 ľudí, do Rakúska 61 a bicyklom prešlo po moste zo Slovenska 76 ľudí a na Slovensko 130 cyklistov," priblížil predseda Bratislavského samosprávneho kraja Juraj Droba. Cyklosčítačka zaznamenala štyroch chodcov v noci zo soboty na nedeľu a dvoch v nedeľu po tretej hodine rannej. Výstavba cyklomosta sa začala v septembri 2011, do predbežného užívania bol odovzdaný v auguste 2012. Oficiálne ho otvorili pre verejnosť 22. septembra 2012. Slúži cyklistom, peším a v prípade výnimočnej situácie aj záchrannej službe. Autorom architektonického riešenia je Ing. Arch. Milan Beláček, postavili ho spoločnosti Doprastav a Ingsteel na mieste historického mosta ponad Moravu. Z celkovej dĺžky 955 metrov tvorí oceľová mostná konštrukcia 525 metrov, závesnú časť tvoria tri polia s rozpätiami 30, 120 a 30 metrov. Výškový rozdiel je sedem metrov. Šírka lávky je štyri metre. Cyklomost je dôležitým spojovacím článkom regionálnej siete rakúskych a slovenských cyklotrás. Projekt bol spolufinancovaný Európskou úniou v rámci Programu cezhraničnej spolupráce Slovenská republika - Rakúsko 2007-2013.


Zlín jasne vyhral na pôde Slovácka, skóroval aj Matejov

PRAHA. Slovenský futbalista Róbert Matejov prispel gólom k vysokému víťazstvu Zlína 4:0 na ihrisku Slovácka v pondelňajšom 6. kole najvyššej českej súťaže. Tridsaťročný stredopoliar, ktorý odohral celý zápas, zavŕšil triumf hostí v 63. minúte. Bol to jeho druhý presný zásah v sezóne. Česko, I. liga 2018/2019 - 6. kolo: Góly: 18. Poznar z 11 m, 27. Bartošák, 54. Železník, 63. MATEJOV /za hostí Matejov odohral celý zápas a dal gól/


Tvorba pracovných miest v Spojených štátoch sa v máji prudko spomalila

Ekonómovia počítali s nárastom o 180-tisíc miest.

WASHINGTON. Tvorba pracovných miest v USA sa v máji prudko spomalila. Miera nezamestnanosti však zostala takmer na 50-ročnom minime. Mimo poľnohospodárstva vzniklo v máji len 75.000 nových pracovných miest po 224.000 v apríli, uviedlo americké ministerstvo práce. To bolo najmenej od februára. Ekonómovia počítali s nárastom o 180.000 miest. Tento vývoj signalizuje, že firmy sú zrejme opatrnejšie z dôvodu spomaľovania globálnej ekonomiky, obchodným sporom a slabnúceho vplyvu fiškálnych stimulov. V USA sa v prvých 5 mesiacoch 2019 vytvorilo v priemere 164.000 nových pracovných miest mesačne. Vlani v priemere mesačne vzniklo 225.000 nových pracovných miest. Miera nezamestnanosti zostala takmer na 3,6 %, čo je najmenej od decembra 1969. Mzdy sa v máji medziročne zvýšili o 3,1 % po náraste o 3,2 % v apríli.


Železnice chcú zvýšiť bezpečnosť nálepkami. Ukazujú, čo robiť, ak niekto obťažuje

Dôvodom distribúcie nálepiek je prevencia a zvýšená ochrana cestujúcich.

BRATISLAVA. Železničná spoločnosť Slovensko (ZSSK) začne na budúci týždeň umiestňovať do všetkých svojich vlakov nálepky s textom "Obťažujú vás spolucestujúci alebo ste svedkom porušovania zákona?". Máme na mysli čokoľvek, čo cestujúcich obťažuje – cez zakázanú politickú agitáciu, až po útok agresívneho spolucestujúceho. Distribúcia tritisíc nálepok je súčasťou nových bezpečnostných konceptov, ktoré pripravuje na ochranu cestujúcich Železničná spoločnosť Slovensko. Informoval o tom hovorca ZSSK Tomáš Kováč. Oranžovo-biela nálepka a jej text usmerňujú cestujúcich, čo robiť, ak ich vo vlaku niekto obťažuje. Najprv je potrebné informovať vlakvedúceho a ak to nepomôže, informovať nonstop linku ZSSK. Vo vážnejších prípadoch odporúčajú volať priamo políciu. „Nie, že by sme dnes nevedeli, kde sú problematické trate, alebo predpokladali, že ľudia nepoznajú telefónne číslo na políciu,“ povedal člen predstavenstva a riaditeľ úseku obchodu ZSSK Karol Martinček. Veľmi radi by sme rozšírili pokrytie vlakov kamerami. Zaujímame sa aj o technológie na rozoznávanie tvárí či o telové kamery pre vlakvedúcich. „Chceme vyzvať našich zákazníkov, aby nám dali okamžite vedieť, že vo vlaku nie je niečo v poriadku. Často sa o incidente dozvieme až ex post z hlásenia, prípadne zo sociálnych sietí,“ pokračoval Martinček. Ľudia môžu vlakvedúceho kontaktovať pri rôznych situáciách, ktoré im znepríjemňujú cestu. „Máme na mysli čokoľvek, čo cestujúcich obťažuje – cez zakázanú politickú agitáciu, až po útok agresívneho spolucestujúceho,“ dodal Martinček. „Táto naša aktivita chce prispieť aj k zamedzeniu propagácie extrémistických názorov v našich vlakoch na úkor dobrého mena našej spoločnosti,“ doplnil podpredseda predstavenstva ZSSK a riaditeľ úseku ekonomiky Patrik Horný. „Veľmi radi by sme rozšírili pokrytie vlakov kamerami. Zaujímame sa aj o technológie na rozoznávanie tvárí či o telové kamery pre vlakvedúcich,“ informoval Horný. „Zároveň považujeme za veľmi dôležité pokračovať v rozbehnutej spolupráci s políciou,“ dodal. Počet vlakov, ktoré aspoň na časti trasy sprevádzali príslušníci železničnej polície, vlani medziročne stúpol o 87 percent. Kamerovým systémom disponujú elektrické poschodové jednotky, push-pully a dieselmotorové jednotky kúpené aj z eurofondov. Od nového roka platí novela zákona o dráhach, podľa ktorej „dohľad nad verejným poriadkom, ochranu základných práv a slobôd, ochranu života a zdravia cestujúcich prepravovaných vlakmi osobnej prepravy a na železničných staniciach a ich majetku vykonáva Policajný zbor SR alebo osoba určená prevádzkovateľom dráhy alebo dopravcom“.


Daňo strelil už dvanásty gól v sezóne, Manitoba však v Texase prehrala

Slovenský hokejista odohral v tejto sezóne AHL 42 zápasov a získal 26 bodov.

NEW YORK. Slovenský hokejista Marko Daňo strelil v drese Manitoby Moose dvanásty gól v tejto sezóne AHL. V noci na štvrtok však jeho tím prehral na ľade Texasu Stars 2:3. Dvadsaťštyriročný krídelník sa presadil v 28. minúte, keď vyrovnal na 1:1. Celkovo odohral v tejto sezóne nižšej zámorskej súťaže 42 zápasov a získal 26 bodov (12+14).


Autobus vrazil do skupiny chodcov v Moskve, zomreli štyria ľudia

MOSKVA. Najmenej štyroch mŕtvych a 15 zranených si v pondelok vyžiadalo nešťastie v Moskve, kde linkový autobus vošiel na schodisko podzemného priechodu pre chodcov. Informovala o tom ruská agentúra TASS. Incident sa stal pri stanici metra Slavjanskij bulvar na západe mesta v okolí rušného dopravného uzla. Vodiča údajne polícia zadržala, o príčinách nešťastia ale zatiaľ nie sú žiadne oficiálne informácie. Vozidlo, ktoré prichádzalo po pravidelnej linke z obce Skolkovo na západnom okraji mesta, podľa svedkov najskôr vyšlo na chodník a po chvíli sa zastavilo na schodoch do podchodu. Pod kolesami autobusu zostali po nehode traja ľudia, zranenia utrpeli aj cestujúci v autobuse. Stav niekoľkých z nich je kritický. Policajné zdroje podľa agentúry Interfax hovoria o dopravnej nehode. V Moskve v pondelok husto sneží a viditeľnosť je zlá. Agentúra TASS s odvolaním na svoje zdroje napísala, že verzia úmyselného útoku je celkom vylúčená. Podľa zdroja agentúry Interfax je najviac pravdepodobnou príčinou nehody technická porucha na autobuse. V Rusku je dnes obvyklý pracovný deň. Vianoce v Rusku pripadajú podľa juliánskeho kalendára na 7. januára. Moskovský starosta Sergej Sobjanin kondoloval príbuzným obetiam a nariadil technickú kontrolu všetkých mestských linkových autobusov.


Madej na nominácii Jankovskej do Súdnej rady trvá

BRATISLAVA. Predseda Ústavnoprávneho výboru NR SR Róbert Madej (Smer) stále trvá na svojom návrhu, aby sa novou členkou Súdnej rady stala štátna tajomníčka rezortu spravodlivosti Monika Jankovská (nominantka Smeru). Uviedol to pre TASR s tým, že sa pre neho nič nezmenilo a k dnešnému dňu nemá dôvod meniť svoj názor. Madej nestiahol nomináciu Jankovskej ani napriek odmietavému postoju ministerky spravodlivosti Lucie Žitňanskej (Most-Híd). "Na svojom stanovisku nič nemením. Opieram sa v tejto veci aj o programové vyhlásenie vlády (PVV)," reagovala ministerka pre TASR. Žitňanská mala dokonca pred časom pohroziť, že ak bude Madejova nominantka zvolená, odíde z ministerského kresla. Šéf ústavnoprávneho výboru však tvrdí, že si Jankovskú veľmi váži. "Uvidíme, aký bude mať vývoj schôdza NR SR aj priebeh ďalších rokovaní. K dnešnému dňu však nemám dôvod meniť názor. V PVV nie je výslovne zakázané, že parlament nesmie navrhovať sudcov," poznamenal na margo skutočnosti, že Jankovská má aktuálne pozastavený výkon funkcie sudcu. Či si Madej vie predstaviť, že nomináciu napokon stiahne, zatiaľ nechcel povedať. "Nebudem predbiehať. Nebol by obozretný politik, ktorý by niečo také vopred pripúšťal," zdôraznil. Okrem Jankovskej kandiduje na uvoľnené miesto v súdnej rade aj advokát Allan Böhm, ktorého nominoval opozičný poslanec Ondrej Dostál (SaS). "Rešpektujem, že aj iní kolegovia môžu podať návrhy a niektorí aj podali. Ja som ale najviac presvedčený o kandidátke, ktorú som navrhol," odkázal Madej na margo kvalít Böhma. Voľba nového člena súdnej rady delegovaného parlamentom sa na septembrovej schôdzi NR SR pre nedohodu v koalícii nekonala. Či sa nového zástupcu v súdnej rade podarí zvoliť na prebiehajúcom októbrovom zasadnutí pléna, jasné nie je. "Už by sa to patrilo, ale budúcnosť ukáže," dodal Madej. Do súdnej rady má dvoch členov nominovať aj vláda. Žitňanská ešte v stredu (11.10.) vyjadrila očakávanie, že sa tak stane ešte v priebehu tohto mesiaca. "Necítim potrebu sa k tomu bližšie vyjadrovať. Pokiaľ ide o tú parlamentnú nomináciu, tak ja mám svoje stanovisko a opieram sa o PVV a, samozrejme, kandidátov za vládu si potrebujeme dorokovať. Kandidáti musia mať podporu všetkých koaličných partnerov," vysvetlila. Ministerka oslovila akademickú obec so žiadosťou o mená vhodných vládnych nominantov do Súdnej rady. S tými, ktoré dostala, je spokojná. "Viem si predstaviť viac návrhov, aj z akademickej obce prakticky všetky sú pre mňa akceptovateľné, ale je to vec dohody aj v rámci koalície," ozrejmila. Podľa zmeny v sudcovských zákonoch majú zákonodarnú, výkonnú moc a prezidenta v Súdnej rade zastupovať nesudcovia. Žitňanská zmeny presadila aj preto, aby bol eliminovaný politický vplyv v Súdnej rade a bola otvorená aj pre nesudcov. Poukazuje pritom na to, že Jankovská je v politickej pozícii a zároveň sudkyňa.


Vojak z USA dobodal na Okinave Japonku, potom spáchal samovraždu

Okolnosti oboch úmrtí sú predmetom spoločného vyšetrovania.

TOKIO. Americký vojak dobodal v sobotu obyvateľku japonskej prefektúry Okinava a následne spáchal samovraždu. Informovala o tom agentúra AP s odvolaním sa na oznámenie japonského ministerstva zahraničných vecí. Americké ozbrojené sily v Japonsku uviedli, že okolnosti oboch úmrtí sú v súčasnosti predmetom spoločného vyšetrovania americkej Námornej kriminálnej vyšetrovacej služby (NCIS) a japonskej polície. V tejto súvislosti s americkým veľvyslancom Williamom Hagertym telefonoval námestník japonského ministra zahraničných vecí Takeo Akiba. Podľa rezortu japonskej diplomacie veľvyslanca USA požiadal o spoluprácu vo vyšetrovaní, ako aj o snahu zabrániť opakovaniu takéhoto činu. Hoci Okinava predstavuje menej než jedno percento územia Japonska, nachádza sa v nej viac než polovica z 50-tisíc amerických vojakov v krajine. Mnohí obyvatelia ostrova kritizujú súvisiacu značnú záťaž hlukom, ako aj trestné činy amerických vojakov.


Asociácia nemocníc má k stratifikácii dve zásadné pripomienky

MARTIN. Asociácia nemocníc Slovenska má k stratifikácii nemocníc pripomienky. Ako na stredajšej tlačovej konferencii v Martine informoval prezident asociácie Marián Petko, za nesprávne považujú to, že ústavný zákon o reforme nemocníc hovorí len o lôžkovej starostlivosti a žiadajú doplniť jednodňovú zdravotnú starostlivosť. Druhá pripomienka sa týka bezpečnosti pacientov. Petko vysvetlil, že zdravotná starostlivosť na Slovensku je zabezpečená nie len nemocnicami, ale aj ambulantným sektorom a jednodňovou zdravotnou starostlivosťou. „Naša výhrada a prvá zásadná pripomienka je, že zákon spomína len ústavnú zdravotnú starostlivosť,“ hovorí Petko. Teda žiadajú, aby sa do zákona doplnila jednodňová zdravotná starostlivosť.Zákon ďalej hovorí o kvalite a bezpečnosti pacientov, ale pri operáciách sa píše len o ústavnej zdravotnej starostlivosti. „Pre pacienta je vysoké riziko a nebezpečenstvo, že by nemocnice museli spĺňať parametre kvality pri počtoch pôrodov, operáciách a rôznych výkonoch. Ale pracoviská jednodňovej zdravotnej starostlivosti by toto spĺňať nemuseli," doplnil prezident ANS. Nemocnice by tak museli spĺňať výkon minimálne 50-tich operačných zákrokov. V pracovisku jednodňovej zdravotnej starostlivosti by stačilo, keby vykonávali len desať zákrokov. „Rizikom je, že takéto pracoviská by ale nerobili prácu poriadne. Všetky komplikované veci by boli len v nemocniciach,“ upozornil Petko.Legislatívny materiál, ktorý upravuje reformu nemocníc, už ministerka zdravotníctva Andrea Kalavská predložila do pripomienkového konania. Ústavný zákon má byť účinný od 1. januára 2024. Stratifikácia je podľa ministerstva systematickou zmenou, ktorá je pre systém zdravotníctva nesmierne potrebná. "Naším cieľom je spoločne naprieč politickým spektrom nastaviť podporu tejto reforme, ktorou chceme nastaviť pre budúcnosť kvalitnejšie a bezpečnejšie zdravotníctvo. Ministerka zdravotníctva Andrea Kalavská diskutuje so všetkými zainteresovanými stranami vrátane zástupcov politickej obce o problematike stratifikácie priebežne,“ informovalo tento týždeň ministerstvo.


DETSKÁ RUBRIKAVčeláriky robia všetko pre rodinu. Mladé vtáčatá chodia kŕmiť aj tetky a ujovia

Živia sa hmyzom, často práve včelami. To však nie je veľmi pochuti včelárom, ktorí tieto vtáky bezhlavo kynožia.

Sfarbenie by mu mohli závidieť aj mnohé exotické papagáje. Žltá, zlatistá, modrá i s trochou tyrkysu, zelená aj hrdzavočervená. Týmito farbičkami hýri nádherné perie včelárika, ktorý právom patrí medzi najfarebnejšie vtáky v Európe. Ako sa chránia pred uštipnutím žihadlom? Hmyz držia v zobáku a doslova ho umlátia o nejaký tvrdý predmet. Meno dostal vďaka farebnému vzhľadu, a tiež podľa svojej obľúbenej potravy. Živí sa veľkým lietajúcim hmyzom, takže si pochutí aj na včelách. To však nie je veľmi pochuti včelárom, ktorí, v obave o svoje plné úle, úbohé včeláriky niekedy bezhlavo kynožia. Na početnosť včiel pritom tieto vtáky nemajú žiaden výraznejší vplyv. Živia sa aj množstvom iného hmyzu a jedálniček si dokážu prispôsobiť podľa aktuálnej ponuky. Navyše, na našom území veľa času nestrávia. Z trópov prilietavajú až v máji a späť sa vracajú koncom augusta. Letia za teplom a africkým hmyzom, nestihnú za sebou zanechať spúšť ani prázdne úle. Napriek tomu pred niekoľkými rokmi slovenskí včelári zlikvidovali celú kolóniu včelárikov a nezľutovali sa ani nad mláďatkami. Včeláriky obývajú najmä teplé a suché oblasti. Ich domovom sú skôr južnejšie časti Európy, no príležitostne sa zabývajú aj vo Švédsku či Fínsku. Nájdeme ich aj v Ázii a Afrike. Belavé čelo prechádza do žltomodrej a hneď nato do gaštanovohnedej farby. Cez oko, v smere od dlhého úzkeho zobáka, sa včelárikovi tiahne čierny pruh. Bradu a hrdielko má žlté, od modrej hrude oddelené čiernym pásom. Spodok tela je belasý, prípadne zelenomodrý. Sfarbenie je podobné u oboch pohlaví, samičky sú trochu matnejšie. Včelárik môže dorásť do tridsiatich centimetrov. Rozpätie krídel dosahuje približne štyridsať centimetrov a hmotnosťou sa včeláriky ponášajú na malý zemiak, málokedy vážia viac, ako šesťdesiat gramov. Včeláriky sú veľmi spoločenské vtáky. Preto sa zdržujú v kolóniách, aby boli stále medzi svojimi.Hniezdia veľmi svojráznym spôsobom. Domov si nestavajú v korunách stromov, ale vyhrabávajú si ho v hlinených alebo pieskových stenách na brehoch riek či na svahoch. Pomáhajú si pri tom pazúrikmi aj zobákom. Kolónia včelárikov často prevŕta celý svah, všade vidno diery, pričom každá vedie do jednej hniezdnej nory. Na jej konci už čaká pripravené hniezdo. Včeláriky sa však občas usalašia na mieste, ktoré sa im stane osudným. Napríklad, ak sa rozhodnú hniezdiť v rozkopaných základoch budov a murári si ich tam nevšimnú. Keď už je nora vyhĺbená a pelech na jej konci vystlaný, môže doň samička zniesť vajíčka. Obvykle ich nakladie päť alebo šesť. Pri sedení na znáške sa rodičia striedajú. Nie však veľmi dlho. Ako takmer všetky spevavce, aj malé včeláriky sa liahnu pomerne rýchlo, už približne po dvadsiatich dňoch. Byť včelárikom je výhoda práve v čase kŕmenia mladých. Prečo? Tento vtáčí druh sa vyznačuje veľkou spolupatričnosťou. So zobáčikmi plnými hmyzu do hniezda neprilietavajú iba rodičia, ale aj rôzni rodinní príslušníci. Napríklad starší súrodenci, ktorí sa vyliahli vlani. Alebo tetky a ujovia. Zväčša tak urobia po tom, čo sa im nepodarí vyviesť vlastné potomstvo, tak pomôžu akýmkoľvek mláďatám v rodine. Včeláriky sa živia blanokrídlym hmyzom, teda vážkami, včelami, osami či sršňami. A viete, ako sa chránia pred uštipnutím žihadlom? Hmyz držia v zobáku a doslova ho umlátia o nejaký tvrdý predmet. Kým žihadlo neodpadne. Alebo tým hmyz aspoň omráčia, aby nemohol uštipnúť. Je to trochu bizarný pohľad. Máte pocit, že vidíte niečo ako pestrofarebného ďatla, ktorý mláti hlavou o konár a to si len včelárik chce bez strachu pochutiť na sršňovi.


Ďalšia posila z NHL? Sekera chce napriek zraneniu ísť na MS

Pre zranenie kolena a vynechal záverečné dva duely v základnej časti NHL.

EDMONTON. Slovenský hokejový obranca Andrej Sekera chce napriek zdravotným problémom štartovať na májových MS v Dánsku. Zadák Edmontonu utrpel pred týždňom v zápase s Minnesotou menšie zranenie kolena a vynechal záverečné dva duely v základnej časti NHL. "Rád by som pomohol reprezentácii na svetovom šampionáte. Stačí mi týždenný oddych, vrátim sa domov na Slovensko, kde sa na mňa pozrú lekári a ak budem zdravotne v poriadku, tak chcem na turnaji štartovať," povedal Sekera pre zámorské médiá. Vicemajster sveta z Helsínk 2012 naskočil do sezóny až pred Vianocami, keďže sa zotavoval po jarnej operácii kolena. Dlhšie mu trvalo, kým sa dostal do správneho zápasového tempa, ku koncu ročníka jeho forma stúpala, no zabrzdilo ho opäť zranenie. "Bolo to frustrujúce, ťažko sa naskakovalo späť do rozbehnutého kolotoča, no zranenia sú súčasťou hokeja. Tento rok som toho veľa neodohral, takže bolo mojím plánom ísť na majstrovstvá sveta," dodal pre nhl.com skúsený obranca Oilers, ktorí už dávnejšie prišli o šancu postúpiť do play off. Sekera by sa mohol k národnému tímu pripojiť v najbližších týždňoch. Naposledy nastúpil v reprezentácii na MS 2016 v Petrohrade, kde bol jej kapitán.


Združenia hazardu vyzývajú primátora k majetkovej zodpovednosti za škody

Schválením zákazu hazardu v Bratislave môžu mestu vzniknúť finančné ujmy.

BRATISLAVA. Asociácia zábavy a hier (AZaH) a Asociácia prevádzkovateľov videohier (APV) vyzývajú primátora Bratislavy Iva Nesrovnala, aby prevzal osobnú i majetkovú zodpovednosť za škody, ktoré môže spôsobiť schválenie zákazu hazardu v hlavnom meste. „Existuje mimoriadne vysoké riziko, že schválením takéhoto nariadenia mestu vzniknú značné finančné škody. A to nielen okamžité miliónové škody zo zastavenia prevádzok, ale najmä oveľa vyššie škody očakávané po prehratých súdnych sporoch,“ tvrdia asociácie. Poukazujú pritom na prieskum agentúry Polis Slovakia zameraný na tému zákazu hazardu v Bratislave. Realizovaný bol 3. až 7 februára na vzorke 1200 respondentov v hlavnom meste. Viac ako 80 percent opýtaných podľa asociácií vyjadrilo názor, že herne za posledný rok nenavštívilo a neexistuje ani výrazne negatívna skúsenosť so susedstvom herne v okolí miesta bydliska respondentov. Rovnaký počet sa tiež obáva po absolútnom zákaze vzniku čierneho trhu. Prieskum však tiež ukázal, že o závislých na výherných prístrojoch počulo 48,7 percenta opýtaných a 65,8 percenta respondentov uviedlo, že sa v okolí bydliska nachádza herňa alebo kasíno. Na otázku, či počet 166 herní, ktoré sa nachádzali v roku 2016 v Bratislave, je vysoký, odpovedalo 81,8 percenta opýtaných - áno. „Prieskum potvrdil, že sa po nedávnej prísnej regulácii hazardu zo strany štátu vyrovnali názory ľudí na dostupnosť herní v hlavnom meste. Ľudia už tento problém nepovažujú za taký vypuklý ako v časoch pred novelou, kedy sa spustila petícia na ich zákaz,“ tvrdí Dominika Lukáčová z Asociácie zábavy a hier. Prevádzkovatelia pripomínajú poslancom mesta, že samospráve pribudli kompetencie na regulovanie prevádzok a nemusia toto podnikanie zakazovať plošne, ale môžu rozhodnúť, v akých typoch budov herne zakážu. Mesto po zatvorení všetkých herní príde podľa nich o viac ako tri milióny eur ročne zo svojho rozpočtu a štátu bude každý rok chýbať vyše 12 miliónov eur. Tieto peniaze podľa asociácií poputujú k ilegálnym prevádzkovateľom. “Keďže už teraz sa zaujímajú o voľné miesto na bratislavskom trhu v prípade prohibície,“ tvrdia asociácie. Prevádzkovatelia v prípade prijatia úplného zákazu hazardných hier v Bratislave podniknú právne kroky. Nesrovnal pre TASR uviedol, že zákonný rámec pre úpravu podnikania stanovuje Národná rada SR. „Mesto v procese prípravy všeobecne záväzného nariadenia (VZN) o zákaze hazardu postupuje striktne podľa zákona. Keď už je reč o osobnej zodpovednosti, tak by som sa chcel opýtať predstaviteľov Asociácie zábavy a hier, či preberú osobnú, hmotnú a majetkovú zodpovednosť za škody, ktoré spôsobuje hazard,“ skonštatoval. Primátor v januári uviedol, že hazard v Bratislave presiahol akúkoľvek únosnú mieru, zisky z hazardu idú podľa neho súkromným spoločnostiam, no náklady nesú všetci Bratislavčania. Hlavné mesto chce absolútny zákaz hazardu na svojom území. Herne nechce ani tam, kde to v súčasnosti povoľuje novela zákona o hazardných hrách. Nachádzať by sa tak nemohli ani v hoteloch, penziónoch, bytových domoch, pohostinstvách, v budovách pre obchod, kultúru či na verejnú zábavu. Takýto zákaz mesto definovalo v návrhu VZN, o ktorom by mali rozhodovať bratislavskí mestskí poslanci vo štvrtok 16. februára.


Barcelona nezaváhala ani v druhom kole, o výhre Atlética rozhodol Griezmann

MADRID. Úradujúci španielsky futbalový majster FC Barcelona zvíťazil v sobotnom dueli druhého kola La Ligy na ihrisku Realu Valladolid 1:0. O výhre Kataláncov rozhodol v 57. minúte Ousmane Dembele. Valladolid sa tešil z vyrovnania v nadstavenom čase, ale Sergiovi Gotanovi neuznali gól pre ofsajd po tom, čo rozhodca preveril spornú situáciu videotechnológiou VAR. V úvodnom sobotnom stretnutí La Ligy medzi Deportivom Alaves a Betisom Sevilla sa zrodila bezgólová remíza. Atlético Madrid zdolalo na vlastnej pôde Rayo Vallecano 1:0. Rozhodol o tom Antoine Griezmann po vyše hodine hry. Alaves - Betis Sevilla 0:0 Atlético Madrid - Vallecano 1:0 (0:0)Gól: 63. Griezmann Valladolid - FC Barcelona 0:1 (0:0)Gól: 57. Dembele


Slovensko zdolalo Francúzsko 3:1 na MS v hokeji 2018 - Priebeh zápasu

ONLINE prenos

Fotogaléria

Priebeh zápasu

Prvé hlasy

Buc (rozhovor)

Súhrn vyjadrení

Názor experta

Trénerská výzva

Pokazená hymna

Postupová matematika

Nagyov humor

Anketa

Prečítajte si, ako prebiehal zápas Slovensko - Francúzsko na MS v hokeji 2018.

A-skupina (Kodaň) Slovensko - Francúzsko 3:1 (1:0, 1:1, 1:0) Góly: 6. Bondra (Buc, Svitana), 23. Buc (Svitana, Jaroš), 60. Čajkovský (Buc) - 34. Claireaux (Perret, Janil). Rozhodcovia: Gofman (Rus.), Jeřábek (ČR) - Jensen (Dán.), Kilian (Nór.), vylúčení 2:4 na 2 min., presilovky: 0:0, oslabenia: 1:0, 5855 divákov. Slovensko: Čiliak - Čajkovský, Sekera, Graňák, Ďaloga, Jaroš, Fehérváry, Grman, Jánošík - Jurčo, Krištof, Nagy - Haščák, Hovorka, Bakoš - Svitana, Buc, Bondra - Cingel, Marcinko, Kudrna Francúzsko: Hardy - Auvitu, Manavian, Hecquefeuille, Chakiachvili, Janil, Raux, Thiry - Fleury, S. Da Costa, Rech - Guttig, T. Da Costa, Treille - Claireaux, Texier, Douay - Perret, Ritz, Leclerc - Lamperier I. tretina: Zápas nemal v úvode príliš vysoké tempo, tímy sa skôr oťukávali a hralo sa v strednom pásme. Aktivita bola viac na strane Slovenska a s ňou prišli aj šance. Prvú vážnejšiu mal kapitán Sekera, ktorý si nakorčuľoval až pred bránku a skúsil prekvapiť Hardyho z uhla. V 4. minúte sa pridal Krištof a krátko po ňom mal dve možnosti aj Bakoš, ale ani jedna neprešla do siete. Na druhej strane pohrozil zblízka Treille, no Čiliakovi problémy nenarobil. V 6. minúte vyšiel brejk tretej formácii, Svitana poslal do prečíslenia dvoch na jedného Buca s Bondrom a druhý menovaný nezaváhal - 1:0. V 11. minúte hľadal Nagy pred bránkou Jurča, ale ten sa už k zakončeniu nedostal. V zostávajúcom priebehu prvej tretiny mali puk na hokejkách už len slovenskí hokejisti vďaka dvom presilovkám. Prvej dvoj- a druhej štvorminútovej po faule na Jurča, ktorý sa prekľučkoval až pred Hardyho. Zahrali ich však veľmi pasívne a nevytvorili si žiadne poriadne šance. Pri prvej navyše takmer inkasovali. II. tretina: Vynahradili si to v úvode druhej tretiny, opäť sa presadila tretia formácia. Svitana vypálil prudkú strelu, Hardy ju len vyrazil pred seba a tam čakal pripravený Buc - 2:0. V 25. minúte išiel na trestnú Haščák za zbytočný faul, keď súperovi zahodil hokejku a Francúzi na dve minúty zavreli Slovákov v obrannom pásme. Vďaka obetavosti hráčov a dobrým zákrokom Čiliaka však z presilovky gól nevyťažili. Ďalšie minúty veľa vzruchu nepriniesli, aktívnejší boli stále slovenskí hráči, no chýbali im šance. V 33. minúte stratil puk Jánošík a Texier po dlhej dobe poriadne prevetral Čiliaka. Slovenský brankár si s jeho štipľavou strelou ešte poradil, no o minútu neskôr už musel ťahať puk zo svojej siete. Perret prihral medzi kruhy Claireauxovi a ten znížil na 1:2. Tento stav vydržal aj po ďalšej slovenskej presilovke v závere druhého dejstva. III. tretina: V 44. minúte bol dvakrát blízko ku gólu Nagy, najprv tečoval tesne pred Hardym nahodený puk, vzápätí obkorčuľoval bránku a takmer francúzskeho brankára prekvapil pri druhej žŕdke. Ten sa však stihol presunúť. Francúzi postupne stupňovali tlak a v záverečnej desaťminútovke boli niekoľkokrát blízko gólu. V 52. sa po chybe slovenskej obrany ocitol s pukom pred bránkou Douay, ale Čiliak výborne zasiahol. Vzápätí zachránil spoluhráčov aj pri šanci Recha. V 59. minúte predviedol krásne sólo Ladislav Nagy a dostal puk do siete. Francúzi však reklamovali ofsajd a videorozhodca im dal za pravdu. V závere strelil gól do prázdnej bránky Čajkovský a slovenskí hokejisti si do tabuľky A-skupiny pripísali ďalšie tri dôležité body.


Kalavská začína rokovať s politickými stranami, chce podporu stratifikácie

Ministerka je presvedčená, že bez reformy zdravotníctvo skolabuje.

BRATISLAVA. Ministerka zdravotníctva Andrea Kalavská (nominantka Smeru) bude počas tohto týždňa rokovať so zástupcami politického spektra o podpore reformy zdravotníctva, o tzv. stratifikácii. Prízvukovala, že chce tému odpolitizovať a vrátiť na odbornú úroveň. Kalavská je presvedčená, že bez reformy slovenské zdravotníctvo skolabuje. Od politikov, ktorí za ňu nezahlasujú, vyžaduje, aby sa vyjadrili k téme, kam má zdravotníctvo na Slovensku smerovať. "Potom by som chcela, aby povedali tí politici, ktorí za to nezahlasujú, respektíve povedia stratifikácii nie, aby povedali čo ďalej. Čo s tým, že naši ľudia zbytočne umierajú. Všetci mi hovoríte, že chcete mať zdravotníctvo ako vo Švajčiarsku, Fínsku, Dánsku, ale tieto krajiny to spravili," povedala s dôvetkom, že v týchto krajinách k reforme ústavnej zdravotnej starostlivosti došlo. Stratifikácia prinesie napríklad merania cez lepšie výsledky liečby. Nemocnice budú musieť postupne nastaviť kritériá, ako napríklad minimálny počet výkonov za rok. Projekt definuje 28 skupín, ktoré zastrešujú desiatky konkrétnych výkonov. Tie sa musia centralizovať. Nová typológia nemocníc má garantovať zdravotnú starostlivosť v jasne určenom rozsahu. Platná by mala byť od roka 2024. Prinesie aj nový typ nemocníc, ktoré sa budú orientovať na dlhodobú starostlivosť.


Pozrite si posledný model géniov Bugattiovcov

Syn Jean sa pri type 57 pokúšal uplatniť celý rad svojich nápadov, ale narážal na odpor otca.

Fascinujúci model Bugatti Typ 57 bol posledným výtvorom géniov Bugattiovcov. Bugatti označoval svoje automobily číslami. V roku 1933 sa rozhodol zamerať sa na jediný model a to typ 57. Zatiaľ, čo predtým navrhoval športové vozidlá a z nich potom upravoval cestovné verzie, teraz bol postup opačný . Navrhol cestovný automobil s využitím skúseností z pretekárskych modelov Bugatti. Jeho syn Jean sa pri type 57 pokúšal uplatniť celý rad svojich nápadov, ale často narazil na odpor otca. Ten napríklad presadil napriek protestom syna pravostranné riadenie pri všetkých modeloch 57. Väčšina vozidiel Bugatti Type 57 používala dvojvačkový radový osemvalec objemu 3257 cm³, ktorý vychádzal z motora typu 49. Vďaka niekoľkým úpravám, ako napríklad pohon vačkových hriadeľov ozubeným súkolím dovtedy ovládaných reťazou, sa výkon motora zvýšil na 100 kW (136 k) a vozidlá tak dosahovali rýchlosť vyššiu ako 150 km/h. Podvozok mal rázvor 3302 mm, rozchod kolies vpredu i vzadu bol 1346 mm a hmotnosť podľa typu karosérie rástla od hodnoty 950 kg. „Ak sa ma spýtate na najlepšie super športové auto, bez váhania odpoviem, že to bolo 3,3-litrové Bugatti.“ odpovedala na otázku novinárov pretekárska legenda, Malcom Campbell. Štvordverové kupé mali elegantné karosérie so sklonenými čelnými oknami a vzadu zavesenými dverami. Športové dvojmiestne roadstre mali naopak len malé sklenené štíty pred vodičom a spolujazdcom a samostatné blatníky nad každým kolesom. Nechýbali ani kabriolety so sťahovacími plátenými strechami. Karosár Labourdette využil pri kupé Typu 57 tzv. princíp Vutotal, čo znamená absenciu stĺpikov A, zlepšujúci výhľad z vozidla bez tzv. mŕtvych uhlov. Bugatti ponúkal klientom na podvozkoch typu 57 štyri typy základných karosérií. Dvojsedadlový kabriolet sa volal Aravis, štvorsedadlový kabriolet mal meno Stelvio, Ventoux bolo 2+2 sedadlové kupé a Galibier bol tzv. uzatvorený štvordverový športový sedan. Mená dostali podľa známych alpských priesmykov. Písmeno C za číslicou 57 znamenalo, že ide o verziu prepl�?ovanú kompresorom Roots. Výkon 3,3-litrového osemvalca tak stúpol na 160 koní (119 kW) a cestovný štvordverový model 57C Berline s ním dosahoval rýchlosť až 180 km/h. Od roku 1936 sa vyrábal typ 57S. Písmeno S neznamenalo Sport, ako sa niektorí mylne domnievajú, ale surbaissé, čo znamená znížený podvozok. Vodič mal tak nohy v priestore medzi hnacím hriadeľom a bočným rámom. Na podvozky sa montovali najrôznejšie typy karosérií. Najväčšie množstvo príkladov na zákazku vyrobených karosérií typu 57S nájdeme v automobilovom múzeu bratov Schlumpfovcov vo francúzskom Mulhousene, ktoré sa pýši najväčšou zbierkou bugatiek na svete. Dvojmiestný športový Atlantic navrhol Jean Bugatti na podvozku typu 57S a dal mu neobyčajne tvarovanú karosériu, vychádzajúcu z konceptu Aérolithe predstaveného na parížskom autosalóne v roku 1935. Karosériu mal z vysoko horľavého elektrónu - zliatiny hliníka a horčíka. Keďže panely karosérie sa nemohli zvárať, pospájal ich nitmi. Tento štýl spájania využil Jean Bugatti ako štylistický prvok a lem s nitmi vedie celou dĺžkou karosérie. Vozidlo pohá�?al opäť 3,3-litrový radový osemvalec s prepl�?ovaním, takže auto malo označenie Type 57SC. Výkon 210 koní (155 kW) stačil na to, aby toto ľahké auto dosiahlo maximálnu rýchlosť až 210 km/h. Zo štyroch vyrobených kusov typu Atlantic sa nepoškodené zachovali len dve. Jeden z dvoch dochovaných exemplárov slávneho Bugatti typ 57 SC Atlantic vlastní vo svojej zbierke módny návrhár Ralph Lauren. Ten si bolo možné pozrieť v roku 2011 na výstave v Paríži. Druhý je v zbierke zberateľa Petra Mullina a naposledy sme ho v Európe videli spolu s ďalšími francúzskymi vozidlami jeho zbierky na veľtrhu Rétromobile v Paríži v roku 2012. Tretí, ktorý bol zničený pri nehode s vlakom, bol opäť postavený s čiastočným využitím originálnych dielov. Tento exemplár sme mohli vidieť na prelome rokov 2007 a 2008 na výstave Chromejuwelen vo Viedni. Štvrtý kus zmizol bez stopy. Futuristická karoséria kvapkovitého tvaru má prudko sklonené predné okno, svetlomety zabudované do krytov medzi kapotou a blatníkmi, dvere zasahujúce až do strechy s oknami v tvare ľadvín a nitovaný lem tvoriaci stred strechy vytvára náznak rybej plutvy, deliac zadné okno. Interiér má drevený štvorramenný volant, drevom obloženú prístrojovú dosku a drevené rámy okien. Článok bol pripravený v spolupráci s redakciou veteran.sk


Von der Leyenová vyvolala napätie v nemeckej koalícii

Ak by Merkelová von der Leyenovú vymenovala bez súhlasu, SPD by odišlo z vlády.

BERLÍN. Nominácia nemeckej ministerky obrany Ursuly von der Leyenovej na post predsedníčky Európskej komisie vyvolala vo vnútri koalície kancelárky Angely Merkelovej zvýšené napätie. Informovala o tom v stredu agentúra AFP. Len niekoľko minút po tom, ako lídri členských štátov EÚ von der Leyenovú nominovali za nástupkyňu Jeana-Clauda Junckera, koaličná Sociálnodemokratická strana Nemecka (SPD) to odmietla. Trojica dočasných predsedov SPD Malu Dreyerová, Manuela Schwesigová a Thorsten Schäfer-Gümbel ju označili za málo presvedčivú kandidátku a dodali, že ak by sa stala predsedníčkou Európskej komisie, znamenalo by to "absurdné" zosmiešnenie snahy demokratizovať EÚ. Bývalý šéf SPD Sigmar Gabriel v rozhovore pre magazín Der Spiegel navrhnutie von der Leyenovej za šéfku Európskej komisie označil za "bezprecedentný akt politického podvodu". Podľa jeho slov malo von der Leyenovú nominovať ako prvé Nemecko, a nie vrcholní predstavitelia ostatných štátov EÚ. Zdôvodnil to aj tým, že každý predseda Európskej komisie je zároveň aj komisárom za vlastnú krajinu, ktorého volí daný štát. V opačnom prípade by krajina, ktorej občan Európskej komisii predsedá, mala v Európskej komisii až dvoch komisárov. Gabriel dodal, že ak by Merkelová von der Leyenovú vymenovala bez súhlasu svojho kabinetu, išlo by o jasné porušenie pravidiel spolkovej vlády a dôvod na odchod SPD z nej. Merkelová sa v utorok hlasovania za von der Leyenovú zdržala, keďže v otázke jej nominácie nastali nezhody v rámci veľkej koalície. Za jej nomináciu však okrem Nemecka zahlasovalo všetkých zvyšných 27 členských štátov EÚ. Postoj SPD kritizoval predseda bavorskej Kresťanskosociálnej únie (CSU) Markus Söder. "Ide o jednorazový proces, keď Nemecko nemohlo súhlasiť (s nomináciou), hoci kandiduje zástupkyňa z Nemecka," povedal Söder pre agentúru DPA.


Fanúšikovia Bayernu už obsadili všetky lístky na domáce zápasy

MNÍCHOV. Vstupenky na všetky zápasy nemeckého futbalového klubu Bayern Mníchov sú už pred začiatkom nového ročníka najvyššej bundesligy rezervované. "Samozrejme, že nás tento obrovský záujem teší. Svedčí to o atraktivite Bayernu," citovala agentúra dpa slová predsedu predstavenstva Karla-Heinza Rummeniggeho. Do polovice augusta existuje napriek tomu ešte možnosť pokúsiť sa prostredníctvom internetu získať vstupenky na atraktívne domáce stretnutia Bavorov proti Dortmundu, Schalke, Mönchengladbachu a Lipsku, na ostatné zápasy majstra krajiny platí termín v rozmedzí ôsmich až desiatich týždňov pred ich odohraním.


V Bangládeši núdzovo pristálo lietadlo, komando zastrelilo údajného únoscu

Podozrivý občan Bangladéša chcel hovoriť s premiérkou Hasínou Vadžídovou.

DHÁKA. Lietadlo smerujúce do Dubaja z bangladéšskej metropoly Dháka muselo v nedeľu núdzovo pristáť v meste Čitágáon na juhu Bangladéša po tom, čo sa ho jeden muž údajne pokúsil uniesť. Podozrivý občan Bangladéša mal zbraň a chcel hovoriť s premiérkou Hasínou Vadžídovou. Muž zomrel na zranenia, ktoré utrpeli pri prestrelke počas zásahu špeciálneho komanda. Všetkých viac než 140 pasažierov a sedem členov posádky Boeingu 737-800 bangladéšskych aerolínií Biman bezpečne evakuovali. Predpokladá sa, že páchateľ mal psychické problémy.


Žitňanská kritizuje koaličnú novelu Trestného poriadku: Nie je užitočná

Koaliční poslanci tvrdia, že chcú posilniť rozhodovanie orgánov a súdov pri anonymných podaniach.

BRATISLAVA. Koaličný návrh novely Trestného poriadku, ktorý na septembrovú schôdzu NR SR predložila šestica vládnych poslancov zo Smeru, SNS a Mosta-Híd, nie je užitočný ani zmysluplný. Pre TASR to uviedla poslankyňa a exministerka spravodlivosti Lucia Žitňanská (Most-Híd), ktorá nie je naklonená návrh podporiť. Právna norma z dielne Miroslava Číža, Dušana Jarjabka (obaja Smer), Eleméra Jakaba, Irén Sárközy (obaja Most-Híd), Magdalény Kuciaňovej a Radovana Baláža (obaja SNS) hovorí, že orgány činné v trestnom konaní viac nemajú byť povinné vybavovať anonymné podnety, a že trestné oznámenie viac nebude možné podať anonymne. Za anonymné podanie sa má považovať aj také, ktoré je označené nepravdivými, neúplnými alebo neoveriteľnými údajmi o totožnosti odosielateľa. "Stále platí a musí platiť, že policajt začne trestné stíhanie aj v prípade, ak sa dozvie o skutočnostiach, ktoré odôvodňujú jeho začatie, aj inak ako z trestného oznámenia. Teda si nemyslím, že by anonymné podnety mohli ignorovať," povedala. "Budú musieť konať, ak podnet bude obsahovať skutočnosti, ktoré odôvodňujú začiatok trestného konania. Táto novela môže pre nich priniesť neistotu, kedy sa tým zaoberať majú a kedy nie. Zásada oficiality platí stále," zdôraznila Žitňanská. Myslí si, že väčším problémom, ako sú anonymné podnety, je fakt, že ľudia nenahlasujú niektoré typy trestnej činnosti, najmä korupčné či násilie v domácnosti. "Nemáme totiž vytvorenú dostatočnú infraštruktúru, aby sa cítili chránení. Toto je väčší problém ako ten, že niekedy prídu anonymy, ktoré sú akoby súčasťou vybavovania si účtov," dodala. Spoluautor novely Jarjabek pre TASR reagoval, že v prípade Žitňanskej ide o právny názor, on ale právnikom nie je. "Nie je pravda, že sa nebude prešetrovať žiaden anonymný podnet. Ide len o to, aby sa nezneužívali. Nie každý anonym sleduje cieľ vyšetriť problém, na ktorý poukazuje," uviedol. Jarjabek si nemyslí, že by ľudia mohli mať strach podpísať sa napríklad pod trestné oznámenie na svojho nadriadeného. "Ja som ten strach nikdy nemal, ak som presvedčený, že robí činnosť v rozpore so zákonom. Ak sa skrývam za anonym, čo urobím? Opľujem a odídem? Mne tá anonymiáda nesedí. Aj sociálne siete sú plné nenávisti a špiny. Tam namiesto dôkazov sa musí dotknutý vyviňovať. Prezumpcia neviny sa nám stratila kdesi veľmi ďaleko. Vďaka anonymom sa očisťujete z čohosi a nemáte sa ani voči komu očisťovať. Ide nám o zamedzenie takýchto hier," ozrejmil. Novela sa však nepozdáva ani členovi ústavnoprávneho výboru Ondrejovi Dostálovi (SaS), podľa ktorého je to krok smerujúci k ochrane páchateľov korupcie. "Anonymné trestné oznámenia nezvyknú ľudia dávať, keď im vykradnú byt, ale vo zvýšenej miere práve v situácii, keď sa dozvedia o korupcii, alebo inom zneužívaní moci verejnými činiteľmi. Na Generálnej prokuratúre SR, ministerstve spravodlivosti, úrade vlády a ďalších verejných inštitúciách existujú protikorupčné telefonické a e-mailové linky, ktoré umožňujú občanom ohlásiť podozrenie z korupčného správania aj anonymným spôsobom," podotkol. Schválenie koaličného návrhu by však podľa jeho slov umožnilo orgánom činným v trestnom konaní, aby sa nezaoberali ani podnetmi, z ktorých vyplýva, že mohol byť spáchaný trestný čin a dokonca obsahujú aj informácie, na základe ktorých by sa to dalo overiť. "Úplne bude stačiť, ak bude podnet anonymný," dodal s vierou, že návrh skupiny poslancov vládnej koalície schválený nebude. Hovorkyňa ministerstva spravodlivosti Zuzana Drobová v reakcii pre TASR uviedla, že rezort "navrhované zmeny analyzuje a v tejto súvislosti prebehne aj odborná diskusia s generálnou prokuratúrou". Koaličný návrh hovorí, že ak to orgán činný v trestnom konaní alebo súd považuje za potrebné, môže anonymné podanie odstúpiť na prešetrenie jeho obsahu príslušnému orgánu verejnej moci, vykonať vlastné šetrenie, alebo ho môže založiť do spisu v trestnej veci, s ktorou obsah anonymného podania súvisí. Súčasný Trestný poriadok hovorí, že prokurátor je povinný stíhať všetky trestné činy, o ktorých sa dozvedel, ak tento zákon, medzinárodná zmluva vyhlásená spôsobom ustanoveným zákonom alebo rozhodnutie medzinárodnej organizácie, ktorým je Slovenská republika viazaná, neustanovuje inak. Koaliční poslanci tvrdia, že chcú svojou novelou posilniť vlastnú rozhodovaciu činnosť orgánov činných v trestnom konaní a súdov pri anonymných podaniach. Podľa nich zrušenie doterajšej povinnosti orgánov činných v trestnom konaní a súdov vybavovať aj anonymné podania a podania označené nepravdivými, neúplnými alebo neoveriteľnými údajmi o totožnosti odosielateľa, prispeje na jednej strane k zefektívneniu ich činnosti a na strane druhej k ochrane dotknutých osôb pred šikanóznymi anonymnými podaniami. Na margo anonymného trestného oznámenia predkladatelia uviedli, že ak ho je potrebné doplniť, orgán činný v trestnom konaní nemôže postupovať zákonom ustanoveným spôsobom, teda oznamovateľa nemôže predvolať na doplnenie alebo spresnenie trestného oznámenia. "Nemôže si od neho vyžiadať potrebné písomné podklady, ani ho v zákonom ustanovenej lehote informovať, akým spôsobom bola vec ukončená. Prijatím navrhovanej právnej úpravy sa eliminuje zbytočná zaťaženosť orgánov činných v trestnom konaní a súdov vybavovaním rôznych neopodstatnených anonymných podaní," argumentujú poslanci.


Slováci pri zájazdoch majú najradšej lietadlá a štvorhviezdičkové hotely

Veľkému záujmu sa toto leto tešili aj zájazdy do Bulharska či Španielska.

BRATISLAVA. Najobľúbenejšou destináciou pre dovolenku prostredníctvom cestovnej kancelárie bolo počas tohtoročného leta pre Slovákov Grécko. Veľkému záujmu sa však tešili aj zájazdy do Bulharska či Španielska a výrazný nárast pocítili exotické destinácie ako napríklad Kapverdské ostrovy či Maledivy. Vyplýva to z údajov cestovnej agentúry Invia. Slovenskí turisti si pritom pri dovolenke najčastejšie vyberali stravovanie v podobe all inclusive a leteckú dopravu, ubytovávali sa predovšetkým vo štvorhviezdičkových hoteloch. Napríklad leteckú dopravu pri dovolenkách využilo takmer 80 % turistov. Naopak, o cestovanie autobusom mali Slováci najmenší záujem, zájazdy s autobusovou dopravou predstavovali len 5 % z celkového predaja agentúry. Vlastnú dopravu zase volilo 17 % turistov. Turisti sa najčastejšie ubytovávali vo štvorhviezdičkových hoteloch, ktoré tvorili 38 % z celkového dopytu cestovnej agentúry. Trojhviezdičkové hotely volilo 32 % turistov a päťhviezdičkové 17 % cestovateľov.


PREZIDENTSKÉ VOĽBY - 2. KOLOKedy budú dostupné podrobné výsledky volieb

Novou slovenskou prezidentkou sa stala Zuzana Čaputová. Maroš Šefčovič vyhral len v Prešove a okolí. Kompletné výsledky volieb budú dostupné na obed.

BRATISLAVA. V sobotu krátko po zatvorení volebných miestností o 22:00 by mali začať nabiehať prvé výsledky z jednotlivých volebných obvodov. Keďže jednotlivé komisie budú mať na rozdiel od prvého kola len volebné lístky s dvomi menami kandidátov, očakáva sa rýchlejšie počítanie hlasov a ich posielanie na Štatistický úrad. Podrobné výsledky prezidentských volieb však treba očakávať až v nedeľu, podobne ako to bolo pri 1. kole. Detailné dáta nebude mať v nedeľu ráno online ešte ani Štatistický úrad, ktorý výsledky poskytuje médiám a zverejňuje na webe. Štatistický úrad kompletné výsledky po jednotlivých obciach zverejní dopoludnia alebo okolo poludnia. Jednotlivé médiá dokážu do svojich systémov dáta pomerne rýchlo naliať. Kompletné výsledky nájdete aj na volby.sme.sk. V sobotu po skončení volieb a zatvorení volebných miestností (ak sa podobne ako v prvom kole nebude predlžovať moratórium) sa krátko po 22:00 očakávajú prvé výsledky. Priebežné výsledky budú zverejňované na titulke SME.sk.


V Thajsku chytili Interpolom hľadaného Čecha, vedome šíril vírus HIV

BANKOK. Thajská polícia chytila Interpolom hľadaného HIV pozitívneho Čecha, ktorý je podozrivý z vedomého šírenia tohto vírusu medzi svojimi partnermi. Informovala o tom agentúra DPA s odvolaním sa na políciu z mesta Phuket v južnom Thajsku. Správu o pátraní thajskej polície po Čechovi Zdeňkovi Pfeiferovi zverejnil v utorok český spravodajský portál iDnes.cz. Pfeifer bol hľadaným mužom aj v Čechách, kde sa mal dopustiť sexuálneho styku s neplnoletým chlapcom, ako aj ďalšiemu zámernému šíreniu HIV medzi mužmi. Thajský denník Bangkok Post napísal, že 49-ročného Čecha chytili v hlavnom meste provincie Phuket. Noviny uvádzajú, že Pfeifer pred tým, než sa presunul na juh krajiny, mal nakaziť viacero mužov a žien v severnej provincii Chiang Mai. Celkový počet nakazených osôb v Thajsku nie je známy. Thajská polícia Pfeifera zadržala kvôli skončeniu platnosti turistických víz. Aktuálne sa nachádza na policajnej stanici v Phukete, odkiaľ ho prevezú na ďalšie vypočúvanie do Bankoku. Pfeifer sa podľa českej polície o svojom zdravotnom stave dozvedel v septembri 2013, napriek tomu nikoho zo svojich sexuálnych partnerov neinformoval. Policajti počas vyšetrovania zistili, že mal styk s minimálne 23 mužmi, napísal iDnes.cz. Česká polícia sa s pomocou pri pátraní po tomto mužovi obrátila na Interpol.


Bloger, ktorý vystrašil extrémistov

Ocenení

Bloger

Ženy

Učiteľka

Stĺpček

Za rozkrývanie mentálneho sveta krajnej pravice získal bloger Ján Benčík jednu z troch tohtoročných Bielych vrán.

BRATISLAVA. Kým ružomberský dôchodca Ján Benčík nezačal publikovať svoje blogy, extrémisti si mysleli, že môžu verejne písať, čo chcú a zaujme to len okruh ich kamarátov a fanúšikov. Zrazu sa však ich názory dostali na verejnosť a mnohým z nich sa to prestalo páčiť. Svoje profily na sociálnych sieťach zamkýnali, svoje vyjadrenia mazali a k niektorým sa ani nepriznávali. „Oni sa teraz maskujú, už si nespomínajú na svoje gardistické uniformy a vyjadrenia za hranicou zákona. Hovoria o slobode slova a sami chcú cenzurovať internet, ovládnuť tlač a rozhodovať o tom, čo bude v múzeách,“ hovorí Benčík. Už dva roky systematicky monitoruje a rozkrýva správanie slovenských neonacistov, extrémistov, konšpirátorov a žoldnierov bojujúcich na Ukrajine. Zbiera stopy, ktoré po sebe zanechávajú na webe a publikuje ich. Čelil už aj vyhrážkam smrťou od jedného z proruských žoldnierov bojujúcich v Donecku na Ukrajine. Dostal od neho fotku náboja s jeho menom. Dúfam, že to aspoň niekomu otvorí oči a ľudia uvidia ich pravú tvár. Za svoje systematické monitorovanie extrémistov aj napriek vyhrážkam získal Ján Benčík ocenenie Biela vrana. „Som za to vďačný a beriem to aj s istou pokorou, pretože na Slovensku je množstvo ľudí, ktorí by si to zaslúžili za svoju odvahu a za to, čo robia,“ povedal Benčík. Aj vďaka jeho práci sa verejnosť mohla dozvedieť, že poslanci Mariana Kotlebu síce nemajú radi označovanie za extrémistov, ale popri tom šíria neonacistické symboly, vychvaľujú Hitlera a spochybňujú holokaust. „Dúfam, že to aspoň niekomu otvorí oči a ľudia uvidia ich pravú tvár,“ povedal Benčík. Do roku 1990 pracoval ako technik na montážach. Po revolúcii spoluzakladal VPN v Ružomberku a asi rok bol redaktorom mestských novín Ružomberský hlas. Neskôr učil na základnej škole a pracoval v knižnom vydavateľstve. Na dôchodku začal na svojom blogu publikovať verejné vyjadrenia konšpirátorov, slovenských žoldnierov na Ukrajine a rôznych iných extrémistov.


OPEC zvýšil prognózu rastu produkcie aj dopytu v tomto roku

Celková globálna spotreba by  mala dosiahnuť 98,6 milióna barelov ropy denne.

VIEDEŇ. Organizácia krajín vyvážajúcich ropu (OPEC) zvýšila prognózu rastu dopytu v tomto roku. Kartel však počíta aj s tým, že ťažba mimo krajín OPEC stúpne viac, než doteraz očakávala, keď motorom bude expanzia produkcie v USA. Podľa mesačnej správy OPEC sa produkcia v januári takmer nezmenila. Kartel pokračuje druhý rok v obmedzovaní ťažby, aby vyvážil nadmerne zásobený trh. Kartel aktuálne počíta v tomto roku s nárastom produkcie mimo OPEC o 1,4 milióna barelov (1 barel = 159 litrov) denne, čo je o 250.000 barelov denne viac v porovnaní s jeho poslednou mesačnou správou. OPEC predpokladá, že v krajinách mimo kartela sa tento rok bude v priemere ťažiť 59,26 milióna barelov ropy denne. Pokiaľ ide o spotrebu, OPEC aktuálne očakáva, že globálny dopyt tento rok stúpne o 1,59 milióna barelov denne, čo je o 60.000 barelov denne viac v porovnaní s predchádzajúcou správou kartelu. Celková globálna spotreba by tak mala dosiahnuť 98,6 milióna barelov ropy denne. Kartel predpokladá, že v roku 2017 svetový dopyt dosiahol 97 miliónov barelov denne, teda o 1,6 milióna barelov denne viac v porovnaní s rokom 2016.


Beblavý vyzýva Gála na predloženie hmotnej zodpovednosti politikov

Gál odkázal, že Beblavého  ultimáta sú absolútne zbytočné a zrejme chce len vyvolať mediálny rozruch.

BRATISLAVA. Poslanec NR SR Miroslav Beblavý (nezaradený) vyzýva ministra spravodlivosti Gábora Gála (Most-Híd), aby do mesiaca predložil na verejné pripomienkovanie návrh zákona o hmotnej zodpovednosti politikov. Ak to neurobí, Beblavý takúto úpravu predloží sám. Oznámil to na utorkovej tlačovej konferencii s tým, že prípravu zákona sľúbila vo svojom programe aj súčasná vláda. Opozičný poslanec pripomenul, že Úrad pre verejné obstarávanie (ÚVO) minulý týždeň oznámil udelenie dvoch státisícových pokút, a to Banskobystrickému samosprávnemu kraju (BBSK) za pochybenie jeho bývalého predsedu Mariana Kotlebu (ĽSNS) a ministerstvu školstva za kroky niekdajšieho šéfa Juraja Draxlera (vtedy nominant Smeru). "Verejným činiteľom, ktorí vedome podpíšu nevýhodnú zmluvu a urobia nevýhodné a nezákonné rozhodnutie, sa nič nestane. Nemusia niesť hmotnú zodpovednosť," povedal Beblavý. Zároveň pripomenul, že po hmotnej zodpovednosti politikov volala aj petícia organizovaná jeho niekdajšou materskou stranou Sieť. Podpísalo ju viac ako 100.000 ľudí, musel sa ňou teda zaoberať parlament. Poslanci ju ešte 22. júna 2016 vzali na vedomie. "Koalícia sľúbila, že tento zákon presadí. V roku 2017 bolo aj v pláne úloh tento zákon predložiť, exministerka spravodlivosti Lucia Žitňanská (Most-Híd) ho mala predložiť v auguste 2017, ale nestalo sa," rekapituloval Beblavý s tým, že ak by zákon platil, peniaze by bolo možné od Kotlebu a Draxlera vymáhať. Beblavý ozrejmil, že vymáhanie spôsobenej škody od politika by nasledovalo až po tom, ako by o jeho pochybení rozhodol príslušný orgán. Návrh na zosobnenie by mal podávať generálny prokurátor po verdikte ÚVO, Najvyššieho kontrolného úradu či súdu, že došlo k poškodeniu štátu. Zákon o hmotnej zodpovednosti politikov už v tomto volebnom období v parlamente bol. Predložilo ho tam opozičné hnutie OĽaNO, plénum ho však v októbri 2016 nepodporilo. Mesiac predtým neuspel s podobným návrhom ani Beblavý. Hovorkyňa rezortu spravodlivosti Zuzana Drobová v reakcii pre TASR uviedla, že predmetný zákon pripravovala ešte Lucia Žitňanská. "Súčasný minister spravodlivosti o návrhu zákona rokoval s koaličnými partnermi, aktuálne sa čaká na koaličnú dohodu," povedala. Gál jej prostredníctvom odkázal, že ultimáta poslanca Beblavého sú absolútne zbytočné a pravdepodobne ide opäť z jeho strany o pokus o vyvolanie mediálnej senzácie. "Poslanec zjavne nepozná základné dĺžky legislatívnych procesov. Nie je vedou dať návrh do NR SR, ale zabezpečiť prijatie návrhu zákona, lebo to je zmyslom zákonodarnej činnosti a nie naháňanie štatistík. Ministerstvo spravodlivosti priebežne plní všetky záväzky vyplývajúce z Programového vyhlásenia vlády SR a to aj bez ultimát opozičných poslancov. S koaličnými partnermi som už o téme zavedenia hmotnej zodpovednosti diskutoval a verím, že sa nám ju do konca volebného obdobia podarí zaviesť,“ doplnil Gál v reakcii.


Životné minimum má stúpnuť, zvýši to sociálne príspevky a zníži dane

Pre nárast životného minima sa mierne zvýši daňový bonus na dieťa.

BRATISLAVA. Životné minimum na dospelú osobu sa má od začiatku júla tohto roka zvýšiť o 2,5 %, teda o 5,13 eura na 210,20 eura. Návrh predložilo ministerstvo práce a sociálnych vecí do pripomienkového konania. Vzhľadom na zvýšenie životného minima sa má rovnako o 2,5 % nahor upraviť aj daňový bonus na dieťa, výška minimálnych dôchodkov, suma minimálneho predčasného dôchodku, prídavok na dieťa a dávky v hmotnej núdzi. Mesačná suma daňového bonusu na dieťa nad šesť rokov sa má od začiatku budúceho roka zvýšiť o 56 centov na 22,73 eura a na dieťa do šesť rokov o 1,12 eura na 45,46 eura. Nezdaniteľná časť základu dane, ktorá má podľa návrhu poslancov za stranu Most-Híd od začiatku budúceho roka vzrásť z 19,2-násobku na 21-násobok životného minima, má v budúcom roku predstavovať 4 414,20 eura. Oproti tomuto roku má ísť o nárast o 476,85 eura, čo však súvisí nielen so zvýšením sumy životného minima, ale najmä s tým, že nezdaniteľná časť má byť vyšším násobkom sumy životného minima. Ako agentúru SITA informovala Barbora Petrová z tlačového oddelenia rezortu práce a sociálnych vecí, sumy minimálnych dôchodkov zodpovedajúce príslušným rokom poistenia pôjdu takisto nahor o 2,5 %. Hranica minimálneho predčasného starobného dôchodku, ktorá je stanovená ako 1,2-násobok životného minima, sa od začiatku júla tohto roka posunie z 246,10 eura na 252,30 eura. Ide o jednu z podmienok na priznanie predčasnej starobnej penzie. Suma prídavku na dieťa má od začiatku budúceho roka stúpnuť o 61 centov na 24,95 eura. O 2,5 % sa má zvýšiť aj náhradné výživné od štátu, príspevky na podporu náhradnej starostlivosti o dieťa či dávky v hmotnej núdzi. Suma životného minima sa má pri druhej posudzovanej osobe zvýšiť o 3,58 eura na 146,64 eura. Na nezaopatrené dieťa, resp. zaopatrené neplnoleté dieťa má suma životného minima stúpnuť o 2,35 eura na 95,96 eura. Životné minimum sa každoročne upravuje k 1. júlu o koeficient rastu čistých peňažných príjmov podľa údajov Štatistického úradu SR (ŠÚ) alebo o koeficient rastu životných nákladov nízkopríjmových domácností podľa toho, ktorý z týchto údajov je nižší. Rozhodujúcim obdobím, za ktoré sa zisťuje rast životných nákladov nízkopríjmových domácností, je obdobie od apríla minulého roka do apríla tohto roka. Podľa údajov ŠÚ bol rast životných nákladov nízkopríjmových domácností za rozhodujúce obdobie 2,5 %. Rast čistých peňažných príjmov na jednu osobu za prvý štvrťrok tohto roka v porovnaní s prvým štvrťrokom vlaňajška bol 5,8 %.


Vesmírne smetisko okolo Zeme má už viac ako 150 miliónov objektov

Smeti v priestore pribúdajú, smetiarske auto ktoré by ich zozbieralo však zatiaľ nik úspešne nevyvinul.

BERLÍN, BRATISLAVA. Viac ako 150 miliónov úlomkov vesmírneho odpadu ohrozuje čoraz intenzívnejšie všetky vesmírne misie. Na rapídne zhoršenie situácie upozornili vedci na konferencii, ktorá sa konala v Nemecku. V priestore okolo planéty pribúda nový materiál a trieštia sa aj pozostatky starších misií. Vedci musia neustále v modeloch počítať dráhy väčších objektov, aby sa im v dostatočnom predstihu dokázali uhnúť družice i vesmírna stanica. Čiastky sa pohybujú rýchlosťou 28-tisíc kilometrov za hodinu, čo je dostatočné tempo na to, aby aj centimetrový úlomok dokázal pri kolízii s vesmírnou technikou spôsobiť nezvratné škody. Hoci ľudstvo pôsobí v tomto priestore približne 60 rokov, za posledné štvrťstoročie sa situácia výrazne zhoršila. V roku 1993 vedci spočítali, že v priestore sa nachádza 8000 objektov väčších ako desať centimetrov. Dnes ich je približne 20-tisíc, pričom päťtisíc z nich je väčších ako jeden meter. Ak by sme spočítali všetky čiastky s veľkosťou nad jeden milimeter, bolo by ich viac ako 150 miliónov. Štatistické riziko stretu a nárazu je nízke, investície na výmenu poškodenej techniky za novú sú však nesmierne vysoké. Vedci sa preto snažia situáciu monitorovať, aby družice v prípade ohrozenia stihli uskutočniť potrebné uhýbacie manévre. Problém podľa agentúry AFP nenarastá lineárne, ale exponenciálne. Z nedávnych incidentov možno spomenúť kolíziu z roku 2009, keď sa družica z komunikačného systému Iridium zrazila s ruským vojenským satelitom. V roku 2007 zasa Čína testovala protidružicovú zbraň namierenú na svoju starú meteorologickú družicu. Problémom sú však aj zhluky fragmentov, v ktorých dochádza ku kolíziám a triešteniu častejšie ako v okolitom priestore. ESA rieši nebezpečenstvá kolízii pri svojich 10 družiciach na spodnej obežnej dráhe každý týždeň, vyhýbacie manévre však uskutočňuje iba raz či dva razy za rok. Vesmírna stanica ISS má za sebou poplachy, pri ktorých sa museli astronauti stiahnuť do modulu Sojuz, ktorý sa dokáže od kolosu v prípade núdze odpojiť.